title: Ginger Rogers

text: Näyttelijänuransa ohella Rogers toimi muotiasiantuntijana J. C. Penney Storesille vuodet 1972–1975. Hän oli myös yksi vuoden 1973 Miss Universum -kauneuskilpailun tuomareista. Samoihin aikoihin Rogers alkoi esiintyä menestyksellisesti yökerhoissa ympäri maailmaa. Hän hän kävi muun muassa New Yorkissa, Las Vegasissa, Sydneyssä, Buenos Airesissa ja Méxicossä. 1970-luvulla Rogers oli myös mukana poliittisessa toiminnassa Washingtonissa. Vuonna 1985 74-vuotias Rogers toteutti pitkäaikaisen toiveensa ohjata, kun hän ohjasi musikaalin "Babes in Arms" New Yorkin Greenburghissa sijaitsevassa Tarrytownin kylässä. Rogers kirjoitti omaelämäkerran "Ginger: My Story" vuonna 1991, ja hänelle myönnettiin Kennedy Center Honors -taidepalkinto 30. joulukuuta 1992.


title: Ginger Rogers

text: Rogers oli äitinsä ainoa lapsi, joten heillä oli hyvin läheiset välit aina Lelan kuolemaan asti. Lela kuoli 86-vuotiaana 25. toukokuuta 1977 Kalifornian Palm Springsissä. Rogersin isä William oli kuollut jo vuonna 1925. Kun Rogers asui isovanhempiensa luona lapsena, hänestä tuli myös hyvin läheinen isoisänsä Walterin kanssa. Rogers osti isoisälleen talon Los Angelesin Sherman Oaksista osoitteesta 5115 Greenbush Avenue vuonna 1939, jotta tämä voisi olla lähempänä tyttärentytärtään.


title: Ginger Rogers

text: Ginger Rogers (oik. Virginia Katherine McMath; ) oli Oscar-palkittu yhdysvaltalainen näyttelijä, tanssija ja laulaja. Rogersia pidetään yhtenä Hollywoodin kulta-ajan legendaarisimmista näyttelijöistä, sillä vuonna 1999 Yhdysvaltain elokuvainstituutti valitsi hänet kaikkien aikojen 14. merkittävimmäksi naisnäyttelijäksi.


title: Ginger Rogers

text: Rogersin ammatillinen viihdeura syntyi eräänä iltana vuonna 1925, kun Fort Worthiin saapunut Eddie Foyn kiertävä vaudeville-ryhmä tarvitsi sijaisen. Rogers oli sijaisena Foyn vaudeville-ryhmässä vähän aikaa, ja esiintyi tänä aikana Fort Worthin lisäksi Dallasissa. Tämän jälkeen Rogers osallistui ja voitti 9. marraskuuta 1925 Charleston-tanssikilpailun, jonka ansiosta hän pääsi puolen vuoden kiertueelle kahden punatukkaisen Charleston-tanssijan kanssa. He esiintyivät nimellä "Ginger and the Redheads". Illinoisin Chicagossa punatukkaiset tanssijat liittyivät toiseen vaudeville-ryhmään, jolloin Rogers äitinsä kanssa palasi takaisin Fort Worthiin. Fort Worthista Rogers lähti äitinsä kanssa kiertelemään pian ympäri Yhdysvaltoja vaudevillen parissa. Rogers lauloi ja tanssi seuraavat neljä vuotta, jonka aikana hän esiintyi muun muassa Chicagossa, Bostonissa, Los Angelesissa, New Yorkissa ja Saint Louisissa. Lela-äiti toimi tyttärensä agenttina, puvustajana ja esiintymismateriaalien laatijana.


title: Ginger Rogers

text: Vuonna 1933 Rogers teki läpimurtonsa Anytime Annien roolissa Warner Brothersin musikaalielokuvassa "", joka oli arvostelu- ja yleisömenestys. Rogers laulaa elokuvassa kappaleen "Shuffle Off to Buffalo". "42:nen kadun" jälkeen Rogers teki monia elokuvia eri Hollywood-studioille. "Kultakalat 1933" oli "42:nen kadun" rinnalla suuri arvostelu- ja yleisömenestys. Elokuvassa Roger laulaa kappaleen ”We’re in the Money”.


title: Ginger Rogers

text: Vuonna 1929 Rogers debytoi kolmessa samana vuonna kuvatussa lyhytelokuvassa. Hän allekirjoitti seitsenvuotisen sopimuksen Paramount Picturesin kanssa vuonna 1930, jolloin ilmestyi myös Rogersin ensimmäinen pitkä elokuva "Young Man of Manhattan". Romanttisessa musikaalikomediassa Rogers näytteli merkittävässä sivuroolissa, ja hänen repliikistään ”Cigarette me, big boy.” tuli yleinen lausahdus amerikkalaisessa puheessa. Hän laulaa elokuvassa laulun ”I’ve Got ’It’ But 'It’ Don’t Do Me No Good”.


title: Ginger Rogers

text: 17-vuotias Rogers avioitui viihdetaiteilija Jack Pepperin kanssa vuonna 1929. He muodostivat lyhytikäiseksi jääneen vaudeville-kaksikon, joka sai nimekseen "Ginger and Pepper". Rogersin ja Pepperin avioliitto oli ohi jo kuukausien sisällä, ja Rogers palasi kiertueelle äitinsä kanssa. Rogersin ja Pepperin avioero myönnettiin vasta kaksi vuotta myöhemmin. Kun kiertue saapui New Yorkiin vuonna 1929, Rogers jäi kaupunkiin ja alkoi esiintyä radiossa laulajana vaudevillen ohella. Rogers teki Broadwaylla ensiesiintymisensä musikaalissa "Top Speed", joka sai ensi-iltansa 25. joulukuuta 1929. Näytelmää esitettiin aina maaliskuuhun 1930 asti. Vuonna 1929 Rogersin äiti Lela ja isäpuoli John erosivat yhdeksän aviovuoden jälkeen.


title: Ginger Rogers

text: Vuonna 1969 Rogers sai naispääosan suositusta näytelmästä "Mame", jota esitettiin Lontoon West Endissa 14:n kuukauden ajan. Rogersista tuli parhaiten palkattu näyttelijä West Endin historiassa. "Mamen" jälkeen Rogers palasi Yhdysvaltoihin, ja näytteli monissa näytelmissä aina vuoteen 1984 asti. Vuosina 1975–1979 Rogersilla oli oma "The Ginger Rogers Show", joka kiersi ympäri Yhdysvaltoja ja kävi ulkomaillakin. Rogersin viimeiseksi teatterityöksi jäi näytelmä "Charleyn täti", jota esitettiin Kanadan Edmontonissa.


title: Ginger Rogers

text: Rogers omisti "4-Rs" (Rogers’s Rogue River Ranch) -nimisen tilan, jonka hän oli ostanut vuonna 1940. Tila sijaitsee Shady Coven ja Eagle Pointin kaupunkien välissä Oregonissa. Lomaillessaan Rogers asui tilalla äitinsä kanssa. Rogers myi Beverly Hills -talonsa vuonna 1969 ja muutti pysyvästi tilalle. Tilan hän myi vuonna 1990, jonka jälkeen hän muutti läheiseen Medfordin kaupunkiin. Rogers piti itseään oregonilaisena; hän oli siirtänyt nimensä Oregonin kirjoihin, jotta voisi äänestää siellä ja maksaa verot sinne.


title: Kojonjoki

text: Kojonjoki (myös Koenjoki tai Koijoki ) on 70 kilometriä pitkä joki Varsinais-Suomessa, Pirkanmaalla ja Kanta-Hämeessä Loimaan, Humppilan, Urjalan ja Forssan alueilla. Joki kuuluu Kokemäenjoen vesistön Loimijoen valuma-alueeseen ja se on Loimijoen oikeanpuoleinen sivujoki, joka on sen sivujoista pisin. Joen lähdejärvi on Koijärvi, joka sijaitsee Forssassa. Valuma-alueen pinta-ala on 447 km² tai 466 km² , johon sisältyy seitsemän järveä.


title: Jaaranjoki

text: Jaaranjoki eli Piilijoki on 13,5 kilometriä pitkä Sastamalan Kiikoisjärven ja Kokemäen Sääksjärven välillä. Se on osa Kauvatsanjoen valuma-alueen pääuomaa, joka laskee Sääksjärven, Kauvatsanjoen, Puurijärven ja Ala-Kauvatsan joen kautta Kokemäenjokeen. Valuma-alue on siten osa Kokemäenjoen vesistöä, joka laskee Selkämereen Pihlavanlahdella Porissa.


title: Kokemäenjoki

text: Huittisten suuri peltoaukea on kuuluisa suurista soistaan ja Puurijärven ja Isosuon kansallispuistosta, jotka syntyivät verraten tasaiselle ja saviselle tasangolle. Ennen Kokemäenjoen syntyä oli paikalla syvä meri vedenalaisten kalloiden ja korkean harjun suojassa. Sekä Kokemäenjoki että Loimijoki ovat kerrostaneet siihen toistakymmentä metriä savea ja mutaa, joka sitten muodosti tasangon sen noustua merestä. Joen merellinen suu vetäytyi tällä tasangolla nopeasti eteenpäin. Kun Kankaantaustan muinaissalmi maatui muinaisen meren pinnan ollessa noin 50 metriä nykytason yläpuolella, laski Kokemäenjoki vetensä mereen Kokemäen Säpilän seudulla. Tämä tapahtui vain 500 vuodessa eli noin 3000 eaa. mennessä ja joki oli nyt 30 km pitkä.


title: Matalusjoki

text: Matalusjoki eli Pinsiönjoki on Pirkanmaalla Nokialla 11,5 kilometriä (13 km ) pitkä joki, joka laskee Jokisjärveen sen itäpuolelta noin 5 kilometriä Siuron Siuronkoskesta yläjuoksulle päin. Joki toimii Hämeenkyrön ja Nokian välisenä rajajokena noin 5 kilometrin matkalla. Matalusjoki on Matalusjoen valuma-alueen laskujoki ja se kuuluu Ikaalisten reitin valuma-alueella Mahnalanselän alueeseen, joka laskee Kokemäenjoen vesistössä Kokemäenjoen alueeseen. Koko vesistön laskujoki on Kokemäenjoki, joka purkaa vetensä Selkämereen Eurajoensalmessa Eurajoen kunnassa.


title: Kokemäenjoki

text: Porin keskustassa Kirjurinluodolta alkaa joen nykyinen suistomaa, josta käytetään myös nimityksiä Kokemäenjoen luodot tai Porin luodot. Kokemäenjoen pääuoma Luotsimäenjuopa ja sen jatkeena oleva Isojuopa jatkavat luoteeseen noin 9 km ja ensin manittu erottaa 5,5 km pitkän Hanhiluodon ja viimeksi mainittu 2,7 km pitkän Täiluodon mantereesta. Länteen jatkaa Raumanjuopa, josta erkanee Hanhiluodon jälkeen Huvilajuopa, josta edelleen haarautuu Lanajuopa Kvistinluodon jäädessä näiden väliin. Kvistinluodon pohjoispäässä Huvila- ja Lanajuopa yhtyvät Hevosluodonjuovaksi, jonka länsipuolelle jää 4,5 km pitkä Hevosluoto. Hevosluodon länsipuolella kulkee 5,0 km pitkä Raumanjuopa, joka yhtyy Hevosluodonjuopaan, ja jatkaa Kyläsaarenjuopana merelle. Seuraavat 5 km ovat matalien luotojen ja ruohikkoisen suiston aluetta.


title: Kuusjoki (joki Ypäjällä)

text: Kuusjoki on 14 kilometriä pitkä joki Kanta-Hämeessä Ypäjällä. Joki kuuluu Kokemäenjoen vesistön Loimijoen valuma-alueeseen ja se on Loimijoen eteläinen sivujoki. Kuusjoki laskee Kokemäenjokeen sivujokeen Loimijokeen 78 kilometriä Loimijoen suun yläpuolella. Kuusjoen valuma-alueen pinta-ala on 69 km² ja sen järvisyys on 0,00%. Valuma-alueella ei ole yhtään luontaista järveä.


title: Jänhijoki (joki)

text: Jänhijoki on 27 kilometriä pitkä joki Kanta-Hämeessä Jokioisten, Forssan ja Tammelan alueilla. Joki kuuluu Kokemäenjoen vesistön Loimijoen valuma-alueeseen ja se on Loimijoen pohjoinen sivujoki. Jänhijoen yhtymäkohta sijaitsee 94 kilometriä ylävirtaan Loimijoen liittymiskohdasta Kokemäenjokeen ja se on valuma-alueensa laskujoki. Jänhijoen valuma-alueen pinta-ala on 200 km², siinä on 29 järveä ja sen järvisyys on 3,85 % .


title: Kikkelänjoki

text: Kikkelänjoki on Sastamalassa virtaava Kokemäenjoen sivujoki. Se saa alkunsa Kiimajärvestä "Luhdanoja"-nimisenä ja laskee Kokemäenjokeen Kiikan taajaman tuntumassa Kiikkalan- ja Ruotsilankoskien välissä. Kikkelänjoen pituus on noin 8,1 kilometriä. Joen valuma-alueen muita järviä ovat Kaitajärvi, Kortejärvi, Lamminjärvi ja Syväjärvi.


title: Luojoki

text: Luojoki on Sastamalassa virtaava Kokemäenjoen sivujoki. Se saa alkunsa Kivijärven ja Tyrisevän järvistä laskevien Kivijärvenojan ja Tyrisevänojan yhtyessä Vehkakorven kylässä. Alkumatkasta se virtaa "Pahaoja"-nimisenä ja laskee myöhemmin Kokemäenjokeen pari kilometriä entisen Äetsän kunnan Pehulan taajaman koillispuolella. Luojoki on noin 9 kilometriä pitkä ja kulkee lähes koko pituutensa peltojen keskellä, jonka vuoksi se on maatalouden aiheuttaman voimakkaan hajakuormituksen alaisena.


title: Kokemäenjoki

text: Kokemäenjoen suurin sivujoki on Huittisissa Kokemäenjokeen laskeva, Tammelan Pyhäjärvestä alkunsa saava Loimijoki. Se on yhteensä 114 km pitkä. Muista sivujoista suurimpia ovat Kauvatsalla Kokemäenjokeen laskeva, Suodenniemen ja Hämeenkyrön rajoilta alkunsa saava Kauvatsanjoki. Sen vesireitti virtaa Mouhijärven, Kiikoisjärven ja Sääksjärven kautta yhtyen Kokemäenjokeen Puurijärven jälkeen Ala-Kauvatsanjokena. Porissa Kokemäenjokeen laskee Kullaalta, Noormarkusta ja Kokemäen ja Harjavallan takamailta alkunsa saava Harjunpäänjoki. Lisäksi Huittisissa jokeen laskee Sastamalan eteläosista alkunsa saava Sammunjoki eli Sammaljoki.


title: Tukholman pörssi

text: Tukholman pörssi () on vuonna 1863 perustettu ruotsalaisten osakkeiden markkinapaikka Tukholmassa. Pörssi siirtyi vuonna 1998 Optionsmäklarna AB:n (OM AB) omistukseen. Tämä yhtiö yhdistyi vuonna 2003 suomalaisen, Helsingin pörssin omistaneen HEX Oy:n kanssa OM HEX AB:ksi, jonka nimi muutettiin myöhemmin OMX AB:ksi. Yhtiö operoi Tukholman ja Helsingin pörssien lisäksi myös Kööpenhaminan, Islannin, Riian, Tallinnan ja Vilnan pörssejä. OMX AB:n omistaja on ollut helmikuusta 2008 lähtien "NASDAQ OMX Group, Inc".


title: Millî İstihbarat Teşkilatı

text: Tiedustelupalvelun tarve juontaa ottomaaniajan lopulle, ja vuonna 1913 perustettiin Erikoispalvelu Teskilat-i Mahsusa, joka toimi ensimmäisen maailmanodan aikana sekä sotilaallisissa että puolisotilaallisissa tehtävissä. Organisaatio lakkautettiin 1918. Eri vaiheiden jälkeen Mustafa Kemal Atatürk määräsi perustettavaksi nykyaikaisen tiedusteluorganisaation nimellä Kansallisen turvallisuuspalvelun direktoraatti (MEH/MAH), joka syntyi 1926 ja aloitti virallisesti toimintansa tammikuussa 1927. Sen johtoon tuli Sükrü Ali Ogel. MAH toimi eri muodoissa vuoteen 1965, jolloin se nimettiin Valtion turvallisuuspalveluksi (Millî İstihbarat Teşkilatı, MİT), ja se määrättiin pääministerin alaiseksi, kun MAH oli ollut sisäministeriön alainen.


title: Herra Martti

text: Tukholman suomalainen seurakunta oli perustettu uskonpuhdistuksen yhteydessä vuonna 1533, ja Martti mainitaan asiakirjoissa sen kappalaisena ensi kerran vuonna 1545. Hänet on mainittu suomalaissyntyiseksi, ja hänen on arveltu saaneen pappisvihkimyksensä jo ennen uskonpuhdistusta. Martin tiedetään omistaneen vaimonsa perimän talon Tukholman Kindstugatanilla. Hän sai vuonna 1550 kirkkoherranviran Roslagenin Börstilistä ja toimi vuosikymmenen puolivälissä Frösåkerin rovastina. Vuosina 1558–1577 Martti toimi Rauman kirkkoherrana Suomessa. Vuonna 1578 hänestä tuli kuningas Juhana III:n hovisaarnaaja, missä tehtävässä hän oli pääsiäiseen 1585 saakka. Katolisuutta lähentynyt Juhana halusi henkilökohtaiseksi sielunhoitajakseen apostolisen suksession saaneen papin. Martti toimi hovisaarnaajan viran ohella vuosina 1581–1584 myös Strängnäsin Ösmon kirkkoherrana.


title: Tukholma

text: Pohjoismaiden suurin tekninen korkeakoulu on vuonna 1827 perustettu Kuninkaallinen teknillinen korkeakoulu KTH, jolla on noin 12 000 opiskelijaa. KTH:n alumneihin kuuluu muun muassa vuoden 1970 Nobelin fysiikan palkinnon saanut Hannes Alfvén, vuonna 2006 Abelin palkinnon saanut Lennart Carleson ja Ruotsin ainut astronautti Christer Fuglesang. KTH ja Tukholman yliopisto tekevät yhteistyötä biotekniikan ja fysiikan alalla AlbaNovassa.


title: Tukholma

text: Maailman suurin yksittäinen lääketieteeseen erikoistunut yliopisto Karoliininen instituutti sijaitsee kahdessa paikassa Tukholman kunnan ulkopuolella, Solnassa ja Flemingsbergissä. Vuonna 1995 perustettu Södertörns högskola kaupungin eteläpuolella luotiin vastapainoksi kaikille kaupungin pohjoispuolella sijaitseville korkeakouluille.


title: Idrottsföreningen Kamraterna

text: IFK:n perustivat Tukholmassa kaksi nuorta opiskelijaa, Louis Zettersen ja Pehr Ehnemark. Tuolloin maassa ei toiminut vielä minkäänlaista maanlaajuista urheilujärjestöä. Nuorisolehti "Kamratenissa" julkaistiin 1. helmikuuta vuonna 1895 ilmoitus, jossa kaikkia urheilusta kiinnostuneita Ruotsin poikia ja tyttöjä kehotettiin liittymään yhteisöön. Kaksi kuukautta myöhemmin Luulajaan, Härnösandiin, Uppsalaan, Jönköpingiin, Göteborgiin sekä Västeråsiin oli perustettu urheiluseurat Tukholman suurseurojen rinnalle. Yhteenliittymä päätettiin myöhemmin nimetä sen muodostamisen mahdolliseksi tehneen lehden mukaan.


title: Tukholma

text: Tukholma on Ruotsin suurin opiskelijakaupunki opiskelijoiden määrällä mitattuna. Tukholman suurin ylemmän asteen oppilaitos on vuonna 1878 perustettu Stockholms Högskola, nykyinen Tukholman yliopisto, jossa opiskelee noin 35 000 henkilöä. Yliopiston campusalue Frescati sijaitsee kaupungin pohjoispuolella. Yliopiston tunnettuihin alumneihin kuuluu muun muassa viisi Nobelin palkinnon saajaa.


title: Östermalm

text: Östermalm on vuonna 1926 perustettu yksi Ruotsin pääkaupungin Tukholman kaupunginosista. Se sijaitsee kaupungin keskustassa, ja kuuluu Östermalmin kaupunginosa-alueeseen. Se on maa-alaltaan 2,56 neliökilometrin suuruinen ja siellä asuu noin 37 000 ihmistä.


title: Tukholman katolinen tuomiokirkko

text: Arkkitehti Axel Gillbergin suunnittelema kirkko rakennettiin vuosina 1890–1892. Vuonna 1784 perustettu Tukholman katolinen seurakunta oli ostanut tontin 1857. Värikäs rakennus edustaa pyörökaarityyliä ja sen seinät on verhoiltu punatiilellä. Julkisivua koristaa kaksi matalaa tornia. Kirkkosali uudistettiin ja kirkkoa täydennettiin lisärakennuksella 1979–1982 arkkitehti Hans Westmanin suunnitelmien mukaan. Samalla kirkkoon yhdistettiin 1680-luvulla valmistunut viereinen Paulin talo, joka muutettiin seurakuntatiloiksi. Muutostöiden valmistuttua kirkko vihittiin uudelleen käyttöön 25. maaliskuuta 1983.


title: Tukholman opiskelija-asuntosäätiö

text: Tukholman opiskelija-asuntosäätiö perustettiin tammikuussa 1958, kun opiskelijoiden asuntopula Tukholmassa oli hälyttävä. Tuolloin Tukholmassa oli tarjolla asunto vain kuudelle prosentille kaikista opiskelijoista. Silloinen Tukholman ylioppilaskunnat, nykyinen Tukholman ylioppilaskuntien keskusliitto, aloitti varainkeruun tavoitteena rakentaa lisää opiskelija-asuntoja. Kerätyllä säätiöpääomalla säätiö osti ensimmäisen tonttinsa Väbelnin korttelista Gärdetistä. Ostohinta oli silloin noin 900 000 kruunua, ja kaupunki maksoi puolet ostohinnasta. Vuonna 1961 valmistui ensimmäinen asuintalo, ja ensimmäiset opiskelijat muuttivat Jerumin asuinalueelle. Säätiö omistaa enemmistön vuokrakohteistaan, mutta vuokraa myös itse vapailta markkinoilta ja välittää niitä opiskelija-asuntoina.


title: Jolo (kaupunki)

text: Kaupngin väkiluku vuonna 2015 oli 125 564. Pääosa asukkaista on muslimeja, lisäksi on pieni kristittyjen vähemmistö. Jolon keskustassa on katolinen kirkko, joka aiemmin symboloi muslimien ja kristittyjen hyviä välejä. Aiemmin kirkko oli aina avoin mutta sittemmin hyökkäysten vuoksi sisäänpääsy on järjestetty sivuovesta. Esimerkiksi tammikuussa 2019 kirkon luona tapahtui kaksi pommi-iskua, joissa kuoli ainakin 27 ihmistä. Iskun tekijöistä ei ole tietoa, mutta aiemmin hyökkäyksiä on tehnyt separatistiryhmä Abu Sayyaf.


title: Järvenpää

text: Vuoden 2017 lopussa Järvenpäässä oli 42 572 asukasta, joista 41 825 asui taajamissa, 49 haja-asutusalueilla ja 698 asukkaan asuinpaikan koordinaatit eivät olleet tiedossa. Taajama-aste lasketaan niistä asukkaista, joiden asuinpaikan koordinaatit ovat tiedossa; Järvenpään taajama-aste on 99,9 %. Järvenpään taajamaväestö kuuluu vain yhteen taajamaan. Järvenpään keskustaajama/kaupunkialue ei muodosta omaa taajamaansa, vaan se on osa Helsingin keskustaajamaa, joka ulottuu Järvenpään lisäksi usean Helsingin lähikunnan alueelle, ja josta tämän kaupungin alueella asui vuoden 2017 lopussa 41 825 asukasta. Yhteensä Helsingin keskustaajamassa on 1 268 296 asukasta ja sen pinta-ala on 680,12 neliökilometriä.


title: Jääli

text: Jäälin kaupunginosassa asuu 4469 henkeä ja alueella on 1757 taloutta. Jäälin suuralueen toisessa kaupunginosassa, Välikylässä, asuu 603 henkeä ja on 223 taloutta. Yhteensä Jäälin suuralueella asuu 5072 henkeä ja talouksia on 1980 kappaletta. Jääli oli entisen Kiimingin kunnan suurin asukaskeskittymä, 5 077 (6/2011) asukkaallaan (entisen Kiimingin kuntakeskuksen väkimäärä vuoden 2011 kesäkuussa oli 4 563 henkilöä).


title: Iso-Heikkilä

text: Iso-Heikkilän väkiluku on 1 870 (2007). Asukkaista vain 4,57 prosenttia on alle 15-vuotiaita ja 35,17 prosenttia yli 65-vuotiaita. Iso-Heikkilä on väestöltään yksi Turun vanhimmista. Äidinkielenään suomea puhuu 94,86 prosenttia asukkaista, ruotsia 3,94 prosenttia ja muita kieliä 1,21 prosenttia.


title: Suomen väestö

text: Suomen väestö koostuu Suomen asukkaista, joiden määrä, eli Suomen väkiluku 30. syyskuuta 2018 oli 5 520 535 henkeä. Suomi on yksi Euroopan harvimmin asutuista maista; väestötiheys on suhteellisen alhainen, noin 18 ihmistä neliökilometrillä. Väestö on jakaantunut maantieteellisesti hyvin epätasaisesti – suurin osa suomalaisista elää rannikon tuntumassa, maan etelä- ja lounaisosissa. Yli miljoona asuu pääkaupunkiseudulla. Lapissa asuu vain kaksi ihmistä neliökilometrillä.


title: Jääli

text: Oulun kaupunginvaltuuston 6.6.2016 tekemän päätöksen mukaisesti koulua laajennetaan vuosina 2018-2019 uudisrakennuksella jonka suurin toimija tulee olemaan Laivakankaalle siirtyvät Jäälin koulun nykyiset toiminnot. Oulun kaupungin marraskuussa 2017 julkistaman palveluverkkoselvityksen perusteella Laivakankaan monitoimitalosta voidaan käyttää myös ilmaisua "Jäälin palvelukeskittymä" . Tulevassa Jäälin palvelukeskittymässä tulee toimimaan 1-9lk koulu, iltapäivätoiminta, kirjasto, kuntalaisten olohuone, nuorisotila ja liikuntahalli. Vastapäätä monitoimitaloa sijaitsevat vuonna 2018 valmistuva Laivakankaan urheilualue ja 2019 valmistuvan Hönttämäki-Jääli ulkoilureitin lähtöpiste opastauluineen ja pysäköintialueineen.


title: Suomi

text: Suomessa asuu noin 5,5 miljoonaa ihmistä. Väkiluku ylitti neljän miljoonan rajan vuonna 1950, viiden miljoonan rajan vuonna 1991 ja viiden ja puolen miljoonan rajan vuonna 2016. Suomen asukastiheys on suhteellisen alhainen, keskimäärin runsaat 18 ihmistä neliökilometrillä. Yli kolmannes Suomen alueesta on pohjoisen napapiirin pohjoispuolella, mutta suurin osa väestöstä asuu etelässä. Yli miljoonan asukkaan pääkaupunkiseutu on Suomen merkittävin kasvukeskus, ja myös Tampereen, Turun ja Oulun seudut ovat kasvaneet voimakkaasti. Vuonna 2015 Suomessa oli 749 taajamaa, joissa asui 85 prosenttia väestöstä, mutta taajamien pinta-ala oli vain reilut 2 prosenttia Suomen maapinta-alasta. Vuonna 2012 Suomen väestöllinen keskipiste eli Weberin piste sijaitsi Hämeenlinnan Hauholla (koordinaatissa 61,17 astetta pohjoista leveyttä ja 24,67 astetta itäistä pituutta).


title: Kaitaa

text: Kaitaa on harvempaan asuttua kuin Suur-Espoonlahti keskimäärin ja huomattavasti harvempaan asuttu kuin itänaapurinsa Matinkylä. Vuodenvaihteessa 2017/2018 Kaitaan väkiluku oli noin 5 900. Väestön painopiste on Iivisniemessä. Länsimetron rakentamisen myötä väestön määrä ja painopisteet muuttuvat olennaisesti. Finnoon osa-alueelle rakennetaan tiivis, urbaani alue tornitaloineen ja myös Iivisniemen rakennuskantaa lisätään. Kaitaan väkiluvun on määrä moninkertaistua.


title: Jyväskylä

text: Vuoden 2017 lopussa Jyväskylässä oli 140 188 asukasta, joista 131 433 asui taajamissa, 7 258 haja-asutusalueilla ja 1 497 asukkaan asuinpaikan koordinaatit eivät olleet tiedossa. Taajama-aste lasketaan niistä asukkaista, joiden asuinpaikan koordinaatit ovat tiedossa; Jyväskylän taajama-aste on 94,8 prosenttia. Jyväskylän taajamaväestö jakaantuu kuuden eri taajaman kesken:


title: Jämsä

text: Vuonna 1880 Jämsän väkiluku oli 9 900. Kunnan hallinnollinen alue vastasi tuolloin nykyistä Jämsän kaupunkia Kuorevettä ja Längelmäkeä lukuun ottamatta. Nykyisen Jämsän alueen väkiluku oli 15 800.¹ Jämsä oli tuolloin Hämeen läänin kolmanneksi runsasväkisin kunta. Ruotsinkielisiä Jämsän väestöstä oli 119 eli 1,2 %. Vuoteen 1926 mennessä Jämsän väkiluku oli lähes puolitoistakertaistunut vuodesta 1880. Siirtoväki ja suuret ikäluokat paisuttivat Jämsän seudun väkimäärää toisen maailmansodan jälkeen.


title: Mustat silmät (vuoden 1987 elokuva)

text: Kehyskertomuksessa 1900-luvun alun laivan tyhjässä ravintolassa italialainen Romano (Mastroianni) alkaa kertoa elämäntarinaansa toiselle matkustajalle, Pavelille (Vsevolod Larionov). Takaumassa arkkitehdiksi opiskellut köyhä Romano nai rikkaan perheen tyttären Elisan (Mangano). Avioliitto tai arkkitehdin ura eivät oikein ota sujuakseen, ja vuosia myöhemmin Romano rakastuu venäläiseen Annaan ja lähtee tämän perässä Venäjälle.


title: Miinan Monttu

text: Miinan Monttu sai purkukäskyn Uudenmaan ely-keskukselta, koska katsomo oli tieluiskassa ja tiealue yltää luiskan alareunaan. Kiistaa käytiin seitsemän vuotta, kunnes nuorisoseura rakensi tienvarteen 1,2 metriä korkean aidan, että onnettomuustapauksessa ei auto syöksyisi katsojien päälle. Aidan rakentaminen maksoi 38 000 euroa, josta Silmun osuus oli 10 000, Leader-rahoitusta tuli 70 prosenttia. Vuonna 2017 "Tankki täyteen" -näytelmä sai 5 300 katsojaa


title: Koirankynnen leikkaaja (elokuva)

text: Elokuvassa Mertsi Vepsäläinen (Peter Franzén) lähtee muiden mukana sotaan. Hän hyvästelee kotiin jäävän tyttöystävänsä. Rintamalla Mertsi haavoittuu vaikeasti päähän ja taistelutoverinsa Eetvi Manninen (Taisto Reimaluoto) pelastaa hänet oman henkensä uhalla. Mertsi viedään sotasairaalaan, mutta hän ei ole enää entisensä: luodin aiheuttama aivovamma on taannuttanut hänet lapsen tasolle. Tyttöystävä saapuu äitinsä kanssa sotasairaalaan tapaamaan Mertsiä, mutta tämän nähtyään äiti saattaa tyttärensä pois ja Mertsi jää yksin. Sodan päätyttyä Mertsi on aputöissä kansakoululla remonttihommissa, työkaverinaan Ville Kuosmanen (Ahti Kuoppala).


title: The Pas Moraine

text: The Pas Moraine on jääkauden jälkeensä jättämä moreenimuodostuma Manitoban provinssin keskiosissa Kanadassa. Muodostuman pituus on yli 300 kilometriä, ja se alkaa Clearwater-järvestä ja jatkuu Long Pointin niemenä 40 kilometrin verran Winnipegjärvelle. Muodostuma on kiilanmuotoinen, noin 20 kilometrin levyinen, ja koostuu pääosin moreenista. Korkeimmat huiput kohoavat jopa 60 metrin korkeudelle ympäröivän maaston yläpuolelle. Muodostuma on nimetty The Pas'n kaupungin mukaan.


title: Mieron tiellä

text: Mieron tiellä on rap-artisti OG Ikosen ensimmäinen studioalbumi. Albumin julkaisi 3rd Rail Music ja se julkaistiin 21. tammikuuta 2009. Albumi sijoittui ilmestymisviikollaan Suomen virallisen albumilistan 38. sijalle. Kappaleesta "Liikun vain öisin" julkaistiin musiikkivideo syyskuussa 2010."Tahmeet budii" -kappaleen biitti on lainattu suoraan rap-artisti Devin the Duden kappaleesta "Sticky Green".


title: Franck Passi

text: Passi on AS Béziersin kasvatti, joka siirtyi juniorivuosinaan Montpellier’n organisaatioon. Hän nousi reservijoukkueen kautta edustusmiehistöön kaudella 1983/84, jolloin Montpellier pelasi Ranskan liigassa. Seura putosi kauden jälkeen Division 2:een ja Passi sai sarjaporrasta alempana runsaasti vastuuta joukkueen keskikentällä. Hän siirtyi kesällä 1986 Olympique Marseilleen, jossa pelasi kaksi seuraavaa kautta. Passi oli yksi Ranskan 1980-luvun lupaavista nuorista pelaajista ja oli yhdessä Éric Cantonan, Laurent Blancin, Jocelyn Angloman ja Christophe Galtierin kanssa voittamassa alle 21-vuotiaiden Euroopan mestaruutta 1988. France Football valitsi hänet samana vuonna vuoden tulokaspelaajaksi.


title: Tinder

text: Maksullinen Tinder Plus ilmestyi maaliskuussa 2015. Siinä on mukana niin sanottu Passi-ominaisuus ja mahdollisuus palata edellisiin kuviin peruuttamaan vahingossa tehty vasemmalle pyyhkäisy. Passi-ominaisuudessa Tinder antaa käyttäjälle mahdollisuuden etsiä pareja myös muualta kuin tämän nykyisestä sijaintikaupungista. Tinder Plus on yli 30-vuotiaille käyttäjille tuplasti kalliimpi kuin alle 30-vuotiaille käyttäjille. Strategian taustalla on Tinderin IAC:hen kuuluvan sisaryrityksen OkCupidin teettämä tutkimus, jonka mukaan parien löytäminen deittipalvelusta vaikeutuu iän myötä. Vanhemmat ihmiset maksavatkin todennäköisesti enemmän parantaakseen mahdollisuuksiaan parien löytämiseen.


title: Apartheid

text: Lain täytäntöönpanoa varten tarvittiin yksinkertainen menetelmä, jolla kansalaisen rotu voitiin tarkistaa milloin hyvänsä. Jo vuosisadan alkupuolelta asti mustat miehet olivat tarvinneet ”passit” liikkuakseen ja oleskellakseen määrätyillä valkoisten alueilla, mutta lain käytännön täytäntöönpano vaihteli eri provinsseissa. Vuoden 1952 "passien poisto ja dokumenttien koordinoimislaki" (Abolition of Passes and Co-ordination of Documents Act) ja "alkuasukaslakien muutoslaki" (Native Laws Amendment Act) säätivät passit pakollisiksi koko Etelä-Afrikan alueelle. Lain perusteella myös afrikkalaiset naiset joutuivat kantamaan passia, eikä kukaan afrikkalainen saanut oleskella millään kaupunkialueella 72 tuntia pidempään ilman todistusta siitä, että oli laillisessa työsuhteessa. Lisäksi lain mukaan kukaan afrikkalainen ei saanut asua kaupungissa ilman, että oli syntynyt siellä, asunut siellä yhtäjaksoisesti 15 vuotta tai työskennellyt samalle työantajalle 10 vuoden ajan. Vanhojen passien tilalle tuotiin uudet henkilöpaperit, jotka sisälsivät valokuvan, henkilötiedot, työhistorian, listan maksetuista veroista ja tiedot heimoreservaatista, joka oli henkilön ”kotimaa”. Henkilöpapereiden puuttuminen oli rikos, josta saattoi saada vankeusrangaistuksen.


title: Pane miljoona menemään

text: Pane miljoona menemään (Go For Broke, myös Pane milj000.000na menemään ) on vuonna 1965 julkaistu lautapeli . Pelin lähtökohtana on pelaajien rikkaana kuollut sukulainen, joka on testamentannut valtavan omaisuutensa sille sukulaiselleen, joka osaa käyttää rahaa rennosti ja tätä testataan antamalle jokaiselle sukulaiselle miljoonan, joka pitää tuhlata mahdollisimman nopeasti. Voittaja ja jättiomaisuuden perijä on siis se, joka ensimmäisenä pääsee miljoonastaan eroon. Muut sijat jakautuvat käänteisesti, eli "lähes voittaja" onkin häviäjä ja se kenellä on pelinpäättyessä jäänyt eniten rahaa sijoittuu toiseksi ja niin edelleen rahamäärän mukaan.


title: Mille Marković

text: Milentije ”Mille” Marković (; 11. kesäkuuta 1961 Kragujevac, Jugoslavia – 23. tammikuuta 2014 Tukholma) oli jugoslavialaissyntyinen ruotsalainen välisarjan amatööri- ja ammattilaisnyrkkeilijä ja sittemmin pornoklubien omistaja, joka tuli tunnetuksi muun muassa uhkaamalla julkistaa arkaluontoisia valokuvia Ruotsin kuninkaasta Markovićin omistamassa yökerhossa. Hän oli kuninkaasta julkaistun paljastuskirjan "Carl XVI Gustaf: Den motvillige monarken" eräs tietolähde, joka väitti kuninkaan ja hänen seurueensa olleen yökerhon vakioasiakas.


title: Luettelo Pokémon-lajeista (341–360)

text: Kecleonin ulkonäkö perustuu kameleonttiin. Se on usein vihreä, kaksijalkainen lisko, jolla on korvissaan ja silmän ympärillä keltaisia, kaarevia raitoja. Sen vyötäröllä on punainen sik-sak nauha ja sen häntä on pitkä ja kiertynyt. Kuten oikeankin elämän kameleontit, Kecleon yrittää sulautua maastoon väriään vaihtamalla. Metsästäessä Kecleon käyttää sulautumistaan hyödykseen, sillä se voi hiipiä uhriaan kohti tämän huomaamatta mitään, ja lähelle päästyään napata uhrinsa pitkällä, venyvällä kielellään. Kecleon ei kuitenkaan pysty vaihtamaan punaisen sik-sak nauhansa väriä. Sen mieliala voi vaihtaa myös ulkonäön täysin erilaiseksi. Kecleon muuttuu takaisin normaalin väriseksi, jos se pelästyy jotakin.


title: Luettelo Pokémon-lajeista (41–60)

text: Pokémon-tuotesarjassa on 802 erilaista kuviitteellista Pokémon-lajia. Pokémon-kouluttajat pyydystävät lajeja Poké-palloihin, ja käyttävät niitä yleensä taisteluissa toisten kouluttajien Pokémoneja vastaan. Pokémon-evoluution myötä lajit voivat kehittyä ja muuttua vahvemmiksi lajeiksi.


title: Luettelo Pokémon-lajeista (61–80)

text: Poliwhirl on ulkonäöltään lähes melko pyöreän mallinen ja sininen. Se kävelee kahdella jalalla, jotka ovat Poliwagin jalkoja kehittyneemmät. Kun Poliwhirl kävelee maalla se hikoilee pitääkseen kehonsa kosteana. Poliwhirlinkin valkoisessa vatsassa on suuri spiraalikuvio, ja sillä on hiukan päästä kohoavat suuret silmät (kuten sammakoilla). Poliwhirl on sopeutunut Poliwagia enemmän kulkemaan myös maalla, joten sillä on myös kädet, joissa ei ole sormia. Kädet ovat valkoiset ja näyttävät vähän nyrkkeilyhanskoilta. Näkyvää suuta Poliwhirlilla ei ole, ja sillä on vain pienet sieraimet hengitysaukkoina. Poliwhirlin kehon pintakerros on aina märkä ja liukas, koska se on öljyisen nesteen peitossa. Limapeitto auttaa Poliwhirliä liukumaan vastustajan iskujen tieltä. Se voi elää vedessä tai maalla. Kun se on pois vedestä, se hikoilee jatkuvasti pitääkseen itsensä liukkaana.


title: Luettelo Pokémon-lajeista (401–420)

text: Pokémon-tuotesarjassa on 802 erilaista kuvitteellista Pokémon-lajia. Pokémon-kouluttajat pyydystävät lajeja Poké-palloihin, ja käyttävät niitä yleensä taisteluissa toisten kouluttajien Pokémoneja vastaan. Pokémon-evoluution myötä lajit voivat kehittyä ja muuttua vahvemmiksi lajeiksi.


title: Luettelo Pokémon-lajeista (521–540)

text: Ash Ketchum pyydysti Sewaddlen jaksossa "Sewaddle ja Burgh Pinwheel-metsässä!". Jaksossa "Ottelua rakkaudesta hyönteistyyppeihin!" se kehittyi Castelia Cityn salijohtaja Burghia vastaan käydyn ottelun aikana Swadlooniksi. Jaksossa "Lehtivarkaiden kimpussa!" Swadloon kehittyi lopulliseen muotoonsa Leavannyksi.


title: Pokémon Rumble

text: Koska Pokémon-lelut eivät kehity, täytyy pelaajan löytää uusia voimakkaampia leluja läpäisemällä kenttiä. Jokainen kenttä sisältää kuvauksessa kerrotut lelut sekä "loppuvastustajan", jonka kukistuttua uudet Pokémonit ja kolikot lasketaan. Saaduilla kolikoilla voi ostaa uusia iskuja (Pokémonilla voi olla kerrallaan vain kaksi iskua) tai ostaa uuden Pokémon-lelun (recruit). Kun hylkää (release) kerrallaan viisi samaa Pokémon-lelua, saa special ticketin, jolla voi värvätä (recruit) uuden Pokémonin. Tämä toimii vain kun hylkää Pokémon-lelun, jolla on myös kehitettävä muoto.


title: Luettelo Pokémon-lajeista (81–100)


title: Luettelo Pokémon-lajeista (1–20)

text: Pidgey ("Pieni Lintu Pokémon") on normaali- ja lentotyypin Pokémon. Se on hyvin yleinen, metsissä asustava Pokémon-laji. Maassa ollessaan Pidgey kykenee räpyttämään siipiään niin voimakkaasti, että maasta nousevat hiekkapilvet sokaisevat vastustajan. Pidgey kehittyy Pidgeottoksi tasolla 18. Pidgey on lempeä ja helppo pyydystettävä aloitteleville kouluttajille.


title: Luettelo Pokémon-lajeista (101–120)

text: Weezing on myrkkytyypin Pokémon. Se kykenee sylkemään myrkyllisiä savuja ja kaasuja, sekä liejua ja myrkkyä. Weezing liikkuu ilmassa leijuen. Weezing kehittyy Koffingista tasolla 35. Rakettiryhmän Jamesilla oli Weezing. Pitkän yhdessäolon jälkeen hän kuitenkin vapautti sen Jessien Arbokin kanssa suojelemaan salametsästäjä Ricolta vapautettuja Koffingeja ja Ekanseja.


title: Luettelo Pokémon-lajeista (581–600)


title: Viikko

text: Viikko oli varhain käytössä myös juutalaisilla, jotka uskoivat sen periytyvän maailman luomisesta saakka. Viikon välein toistuu heidän joka lauantai viettämänsä pyhäpäivä, sapatti. Raamatun luomiskertomuksen mukaan se sai alkunsa, kun Jumala loi maailman kuudessa päivässä ja lepäsi seitsemäntenä. Kristityt sitä vastoin ovat varhaisista ajoista viettäneet pyhäpäivänä sunnuntaita. Muslimeillakin yksi viikonpäivä, perjantai, on uskonnollisesti muita merkittävämpi, mutta ei varsinainen lepopäivä.


title: Sydänviikko

text:
Sydänviikko:
Sydänviikko syntyi vuonna 1990. Kun aiemmin toiminta keskittyi sydänsunnuntain juhliin, 1990-luvulta lähtien painopiste on ollut arjessa: tietopisteitä on pystytetty milloin kirjastoihin, kauppoihin, apteekkeihin ja kauppakeskuksiin. Tempauksia on järjestetty työpaikoilla, kouluissa ja päiväkodeissa. Juhlaperinne on jäänyt sekin elämään monilla paikkakunnilla.


title: Pääsiäinen

text: Pääsiäistä edeltää palmusunnuntaista alkava viikko, jota läntisessä kristillisessä perinteessä nimitetään hiljaiseksi viikoksi tai pyhäksi viikoksi, itäisessä perinteessä suureksi viikoksi. Suomessa on läntisen perinteen mukaisesti hiljaisen viikon eri päiville omat nimensä:Ortodoksisessa eli itäisessä perinteessä kyseisen viikon eli suuren viikon päivien nimitykset ovat erilaiset. Viikon aikana kirkossa muistellaan Jeesuksen kärsimystietä. Kiirastorstaina muistellaan ehtoollisen asettamista. Kiirastorstain illasta alkaa "triduum sacrum" eli pyhä kolmen päivän aika, ristin ja ylösnousemuksen muistelu, joka ulottuu pääsiäispäivän iltaan. Pitkäperjantaina muistetaan Jeesuksen kuolemaa ihmiskunnan syntien sovittamisena. Pitkäperjantain liturginen väri luterilaisessa kirkossa on musta. Pitkäperjantaita seuraavana hiljaisena lauantaina muistetaan Jeesuksen haudassa oloa. Pääsiäinen on surun ja ilon juhla, ja koska Jeesus nousi haudasta, liturginen väri vaihtuu luterilaisessa kirkossa mustasta valkoiseen. Pääsiäisen jälkeen paaston alusta lopetettu ylistyksen laulaminen jatkuu taas.


title: Päivä (viikkolehti)

text: Päivä. Viikkolehti suomalaista kulttuuria varten oli Helsingissä vuosina 1907–1911 ilmestynyt aikakauslehti. Lehti yhdisti pääkaupungin vasemmistonuorsuomalaisia ja aktivisteja ajamaan suomalaisen kulttuurin asiaa "ilman hedelmätöntä kansallisuus- ja kielikiihkoa". Venäjänpoliittisissa kannanotoissaan Päivä edusti ehdotonta perustuslaillisuutta. Lehti ilmoitti asettuvansa tieteiden, taiteiden ja "yleensä kaiken henkisen työn" palvelukseen. Lehden päätoimittaja oli Herman Stenberg.


title: Ikuinen kalenteri

text:
Laskennallisesti viikonpäivä voidaan määrittää Zellerin säännön avulla. Se voidaan myös määrittää seuraavien taulukoiden avulla. Näitä taulukoita voidaan käyttää sekä juliaanisen että gregoriaanisen kalenterin mukaisiin päivämääriin.
Sovellettaessa niitä historiallisten tapahtumien päivämääriin on kuitenkin otettava huomioon, että siirtyminen juliaanisesta kalenterista
gregoriaaniseen on tapahtunut eri maissa eri aikaan. Katolisissa maissa uusi ajanlasku otettiin paavin määräyksestä käyttöön vuonna 1582,
jolloin keskiviikon 4. lokakuuta jälkeen tuli suoraan torstai 15. lokakuuta. Mutta esimerkiksi Isossa-Britanniassa ja sen tuolloisissa siirtomaissa, myös
nykyisten Yhdysvaltojen alueella, siirtyminen tapahtui vasta 1752, jolloin syyskuun 2. päivän jälkeen tuli suoraan 14. syyskuuta.
Sen jälkeen esimerkkiä seurasi pian Ruotsi ja siihen vielä tuolloin kuulunut Suomi, joissa siirtyminen tapahtui 1753; silloin helmikuun 17. päivän jälkeen tuli suoraan 1. maaliskuuta.
Venäjällä tämä tapahtui vasta 1918, jolloin tammikuun 31. päivän jälkeen tuli suoraan 14. helmikuuta. Vaikka kalenteriuudistuksessa hypättiin 10–13 päivämäärän yli, ei kuitenkaan hypätty viikonpäivien yli vaan ne
seurasivat toisiaan silloinkin normaalissa järjestyksessä.


title: Kolmoskanava

text:
Syksyllä 1987 ohjelmakaavioiden taustakuva oli sama kuin lopputunnuksen tausta. Taustakuvassa oli kehys, joka muodostui punaisesta, vihreästä ja sinisestä raidasta. Kuvan ylälaidassa luki viikonpäivän nimi.
Vuosina 1988–1992 kuulutusten aikana näytettiin päivittäin vaihtuvaa vaaleahkoa taustaväriä ja taustaäänenä soitettiin syntikkapoppia, jonka päälle kuuluttaja puhui. Taustaväri oli maanantaisin sininen, tiistaisin turkoosi, keskiviikkoisin vihreä, torstaisin keltainen, perjantaisin ruskeanoranssi, lauantaisin punainen ja sunnuntaisin violetti. Taustakuvan alalaidassa luki viikonpäivän nimi, jossa yksi kirjaimista oli korvattu kolmiologon muunnoksella, jonka sivujen värit olivat sininen, vihreä ja punainen. Korvattu kirjain oli A (keskiviikon tapauksessa V, jolloin kolmio oli kärki alaspäin). Taustan toisessa reunassa oli sateenkaarenvärinen raita, jonka yhteydessä oli viikonpäivän nimen ensimmäinen kirjain isokokoisena. Kuulutuksen aikana edustalla näkyi ohjelmasta otettu still-kuva tai logo, joskus etenkin elokuvien kuulutuksissa myös liikkuvaa kuvaa pian alkavasta ohjelmasta. Illan lähetyksen aluksi esiteltiin illan ohjelmien listaus. Illan päätteeksi esiteltiin seuraavan päivän ohjelmien listaus, aamulähetyksen päätteeksi illan ohjelmien listaus. Vuodesta 1989 ohjelmalistauksen yhteydessä kuulutuksen taustakuva esitettiin toisinaan animoituna, keväästä 1992 lähtien aina animoituna. Animoidussa taustakuvassa kolmiologon muunnos pyöri pyramidin muotoisena, sateenkaarenvärisen raidan värit liukuivat ja taustan pohjalla saattoi huomata erittäin pieniä, vilkkuvia valkoisia kolmioita. Myös syntikkapoppi vaihtui vuonna 1990 kun Kolmoskanava otti uuden tunnuksen käyttöön.


title: Viikkokalenteri

text: Viikkokalenteri on kalenteri, jota Suomessa ehdotti käyttöön otettavaksi Paul Kustaanheimo. Viikkokalenterissa vuosi sisältää aina tasamäärän viikkoja, jolloin sama päivä vuodesta sattuu aina samaksi viikonpäiväksi, mutta toisin kuin monissa muissa tähän pyrkivissä kalenteriehdotuksissa (esimerkiksi maailmankalenterissa), viikkorytmi ei katkeile. Kun normaalivuodessa on 52 viikkoa ja karkausvuodessa 53 viikkoa ja karkausvuosi on 5:llä jaollisina vuosina lukuun ottamatta niitä 40:llä jaollisia, jotka eivät ole jaollisia 400:lla, päästään täsmälleen samaan keskimääräiseen vuoden pituuteen kuin gregoriaanisessa kalenterissa. Kustaanheimo ehdotti, että karkausviikko sijoitettaisiin vaikkapa kesäaikaan "maailmanvapaaviikoksi."


title: Kevät (albumi)

text: Kevät on lauluyhtye Rajattoman viides albumi. Se on julkaistu vuonna 2005. Albumi sisältää 11 suomenkielistä kappaletta. Levyn ensimmäinen single on vuonna 2009 lopettaneen The Crash -yhtyeen Teemu Brunilan säveltämä ja sanoittama kappale ”Lunta”. Kappaleesta on tehty myös musiikkivideo. Video esitettiin Levyraati-ohjelmassa 17. huhtikuuta 2005, ja raati valitsi sen voittajaksi. Toinen single albumilta oli Ufo Mustosen tekemä ”Kertosäkeen nainen”. "Kevät"-albumia on myyty 19 500 kappaletta, ja kultalevyn se sai ilmestymisvuonnaan. Albumi nousi Suomen virallisella albumilistalla parhaimmillaan sijalle kolme .


title: Keskiviikko

text: Keskiviikko (lyhenne ke tai kesk.) on tiistain ja torstain väliin jäävä viikonpäivä. Se on SFS-EN 28601 -standardin mukaan viikon kolmas viikonpäivä. Keskiviikon suomenkielinen nimi samoin kuin saksankielinen nimi "Mittwoch" johtuu siitä, että se on keskellä vanhaa, sunnuntaista alkavaa viikkoa. Nykyisin kalenteriviikko alkaa monissa maissa maanantaista, joten keskiviikko ei kaikissa maissa ole enää viikon päivistä keskimmäinen, mutta se on nykyisin monissa maissa käytettävän viisipäiväisen työviikon keskimmäinen päivä ja siten sen suomen- ja saksankielinen nimi on edelleen kuvaava.


title: Viikko

text: Kiinan vanhin ”viikko” oli 10-päiväinen xǔn (旬). Seitsemän planeetan jaksotus kopioitiin Kiinaan 300-luvulla, jossa sen käyttö kuitenkin kuoli pois ennen siirtymistä seitsenpäiväiseen viikkoon. Japaniin järjestelmä tuli buddhalaisten kirjoitusten myötä Intiasta 800-luvulla ja siellä samoin kuin Koreassa järjestelmää käytetään edelleen viikonpäivien merkitsemiseen, tosin planeettoihin yhdistettyjen elementtien nimillä, joten esimerkiksi keskiviikko japaniksi ja koreaksi on "veden päivä", sillä Merkurius on "Vesitähti" (水星, shuǐxīng).


title: Katawa Shoujo

text:
Pelin demoversio ei sisällä alaikäisille sopimatonta materiaalia, mutta lopullinen versio sisältää seksuaalisia kohtauksia sekä mahdollisuus ohittaa nämä kohtaukset halutessaan.
Demo on julkaistu Creative Commons CC-BY-NC-ND -lisenssillä, kuten myös lopullinen versio. Katawa Shoujo on luotu käyttäen Ren'Py visual novel -pelimoottoria.


title: SiN

text: SiN on Ritual Entertainmentin kehittämä ja Activisionin vuonna 1998 julkaisema ensimmäisen persoonan ammuntapeli. "SiN" on kehitetty modifioidun "Quake II" -pelimoottorin päälle. "SiN" oli tunnettu ohjelmointivirheistään, ja siihen jouduttiin tekemään useita päivityksiä. Suurin näistä oli 31.23 MB (yleinen koko oli tuolloin 5 MB) .


title: Lamborghini Miura

text: Viimeinen sarjavalmisteinen Miura, SV(Spinto Veloce), korvasi edeltäjänsä vuonna 1971. Sen kehitystyössä hyödynnettiin Jotan(kts. alla) kehittelyssä ja testauksessa hankittua tietoa. Takarenkaiden raideleveyden leventäminen ja uudet, leveämmät Pirellin renkaat paransivat auton ajettavuutta, kuten myös osaan SV-malleista lisävarusteena asennettu tasauspyörästön kitkalukko. Moottorin kaasuttimia ja ajoitusta paranneltiin ja näillä muutoksilla tehoa saatiin 15 hevosvoimaa lisää, yhteensä 385. Ulkoisesti auto eroaa edeltäjistään etuvalojen yläpuolella olleiden "silmäripsien" puutteesta sekä takalokasuojista, joita jouduttiin leventämään huomattavasti uusien renkaiden vuoksi.


title: Blade Runner (1997 videopeli)

text:
Blade Runnerin pelin suunnittelu oli myös erittäin kunnianhimoinen käytettävissä olevaan teknologiaan. Toisin kuin monet samanaikaiset pelit, pelimoottori mukana oli alkurenderöidyt taustat ja 3D-hahmot, mutta se ei edellyttänyt laitteistopohjaisten 3D-kiihdyttimien käyttöä. Suunnittelijat David Leary ja James Walls saavuttivat tämän itse kehitetty teknologian kautta, joka hyödyntää voxeleita (pikseleitä joissa on leveys, korkeus ja syvyys). Castle kertoo,
Voxeleiden käyttö tarkoitti, ettei 3D-kiihdyttimiä voitu käyttää;


title: Renault Cléon-Alu -moottori

text: Renault Cléon-Alu -moottori ovat nestejäähdytteisiä, nelisylinterisiä rivimoottoreita. Ketjukäyttöinen nokka-akseli sijaitsee lohkossa, venttiilikoneisto on työntötankokäyttöinen OHV, kaksi venttiiliä / sylinteri. Märät sylinteriputket. Tuotannossa 1965 - 93.


title: Ren’Py

text: Ren'Py tukee käytännössä kaikkia visual novel -peliltä yleensä vaadituista ominaisuuksista, kuten haarautuvia tarinoita, pelin tallentamista, tarinan kelaamista ja monenlaisia siirtymätehosteita. Edistyneemmät ohjelmoijat voivat tarvittaessa luoda Ren'Py-peleihinsä uusia ominaisuuksia Python-ohjelmointikielen sekä alustaa varten kehitetyn, erityisesti animointiin tarkoitetun, ATL-kielen ("Animation and Transformation Language") avulla. Peli tukee myös julkaistavien pelitiedostojen salaamista takaisinmallintamisen ehkäisemiseksi.


title: Renault Mégane

text: Perusmalli oli nimeltään RN. Varusteluun sisältyi kuljettajan turvatyyny, kauko-ohjattava keskuslukitus, lämmitettävät etuistuimet (ei diesel), kaksiosainen takaselkänoja, ohjaustehostin, kierroslukumittari ja ohjauspyörän korkeussäätö. Verhoilu oli yhdistelmä kangasta ja plyysiä. Classicissa verhoilu oli kokonaan plyysiä.


title: McLaren P1

text: McLaren P1 on englantilaisen autovalmistajan McLarenin alun perin vuoden 2012 Paris Motor Show’ssa konseptiautona ja vuoden 2013 Geneven autonäyttelyssä esittelemä hybridisuperauto. Autossa on 3,8-litrainen V8 -moottori, joka tuottaa 737 hevosvoimaa (542 kilowattia) ja 719 newtonmetriä vääntöä. Moottori on yhdistetty 178 hevosvoiman (131 kilowatin) sähkömoottoriin, joka tuottaa 260 newtonmetriä vääntöä. Sähkömoottorin 96 kilogramman painoisen akun lataaminen vie kaksi tuntia, ja pelkästään sähkömoottoria käyttäen voi ajaa 10 kilometriä. Sähkömoottori on tarkoitettu myös parantamaan kiihtyvyyttä, tasaamalla ahdinten aiheuttamaa viivettä moottorin reagoidessa kaasupolkimeen. Auton muotoiluun vaikutti McLaren MP4-12C auton muotoilu, ja sen kori on valmistettu hiilikuidusta.


title: Renault Scénic

text: Perusmalli RN:n vakiovarusteluun sisältyi kuljettajan turvatyyny, turvavöiden esikiristimet ja voimanrajoittimet, kauko-ohjattava keskuslukitus, sumuvalot, pöytätasot etuistuinten selkänojissa, lämmitettävät etuistuimet, kaksiosainen takaselkänoja sekä lukuvalot edessä ja takana. Verhoilu oli plyysin ja kankaan yhdistelmä.


title: Ren’Py

text: Ren'Py Visual Novel Engine on ilmainen visual novel -kehitysalusta Windows-, Linux-, ja Mac OS -käyttöjärjestelmille. Python-ohjelmointikielellä luotu sovellus on saavuttanut suosiota etenkin Japanin ulkopuolella, jossa käytetään laajalti japaninkielistä NScripter-alustaa. Tähän mennessä Ren'Pyllä on luotu yli 600 peliä.


title: Myllykosken Pallo -47

text: Myllykosken Pallo -47 perustettiin 14. joulukuuta 1947. Puuhamiehenä toimivat Armas Pyy ja Ensio Rikkonen, mutta taustalla vaikutti myös Yhtyneiden Paperitehtaiden toimitusjohtaja Juuso Walden, joka yhdessä Kaarle I. Waldenin kanssa keksi seuran nimen. Myllykosken paperitehtaan avustuksella paikkakunnalle oli rakennettu myös jalkapallokenttä katsomoineen. Björnbergin suvun Myllykoski-yhtiö, joka erosi Yhtyneistä Paperitehtaista vuonna 1952, tuki seuraa 2010-luvulle asti. Ensimmäisen ottelunsa MYPA pelasi 9. huhtikuuta 1948 Kouvolan torilla, minkä se hävisi Kouvolan Urheilijain Palloilijoille maalein 2–1.


title: Nurmeksen museo

text: Museo perustettiin 6. helmikuuta 1948 Nurmeksen kauppalan saatua haltuunsa merkittävän kulttuurihistoriallisen esinekokoelman. Samana vuonna perustettiin museolautakunta ja nimitettiin kokoelmista vastaava museonhoitaja.


title: Myllysaaren museo

text: Museon näyttelyt ovat vaihtuvia. Myllysaaren museon erikoisuus on aito gondoli. Sen hankki Yhtyneet Paperitehtaat Oy:n johtaja, vuorineuvos Juuso Walden vuonna 1963. Hän halusi tarjota tuolloin järjestetyn teollisuus- ja maatalousnäyttelyn kutsuvieraille unohtumattoman elämyksen Valkeakosken rannoilla. Gondolia käytettiin näyttelyn jälkeen keikkaluontoisesti arvovieraiden kuljettamiseen, mutta 1970-luvulle tultaessa sen käyttö hiipui. Myllysaaren museoon gondoli saatiin 1997.


title: Oulun taidemuseo

text: Ensimmäiset tilat sijaitsivat Kolmion talossa, jossa museo avattiin yleisölle 12. lokakuuta 1963. Museo toimi myös toisissa väliaikaiseksi tarkoitetuissa tiloissa Asemakadulla, ennen kuin se pääsi muuttamaan omaan toimitaloon Myllytulliin. Museotaloksi kunnostettiin teollisuusrakennus, joka oli vapautunut Oulun yliopiston kirjaston käytöstä vuonna 1987. Kuvataidelautakunta olisi halunnut uudisrakennuksen Vänmannin saareen teatterin ja kaupunginkirjaston viereen. Taidemuseon uudet tilat vihittiin käyttöön toukokuussa 1990.


title: Mytilínin arkeologinen museo

text: Museo perustettiin vuonna 1935. Vuonna 1965 se siirtyi nykyiseen vanhaan museorakennukseen. Vanha museo toimii vuonna 1912 rakennetussa kaksikerroksisessa uusklassisessa huvilassa. Se kunnostettiin vuonna 1990 ja sen nykyinen näyttely perustettiin vuonna 1991. Uuden museorakennuksen rakentaminen alkoi vuonna 1984 ja se valmistui vuonna 1995. Sen nykyinen näyttely, joka on keskittynyt hellenistisen ja roomalaisen ajan Lesbokseen, perustettiin vuonna 1999.


title: National Gallery of Art

text: Museo perustettiin miljardööri Andrew W. Mellonin vuonna 1937 valtiolle lahjoittaman taidekokoelman ympärille. Mellonin lahjoitusvaroilla rakennettu, arkkitehti John Russell Popen suunnittelema uusklassinen rakennus valmistui vuonna 1941, jolloin museo myös avattiin. Alkuperäistä rakennusta laajennettiin vuonna 1978 I. M. Pein arkkitehtitoimiston suunnittelemalla lisärakennuksella, jota yhdistää alkuperäiseen rakennukseen maanalainen käytävä. Alkuperäinen rakennus tunnetaan nykyään läntisenä ja uusi osa itäisenä rakennuksena.


title: Moninon ilmailumuseo

text: Museo sijaitsee 40 km:n päässä Moskovasta entisellä Moninon lentokentällä, joka oli toiminnassa vuosina 1932-1956. Museo perustettiin vuonna 1958 ja avattiin vuonna 1960. Pitkään näyttely ei ollut julkinen ainakaan ulkomaalaisille. Siellä oli esillä mm. eri suunnittelutoimistojen (OKB) salaisia prototyyppejä. Vuonna 2001 se tuli täysin julkiseksi. Venäjän lentokoneteollisuus tukee museon toimintaa.


title: Outokummun Partio

text: Viuruniemen Ahkio perustettiin vuonna 1937. Seurassa harrastettiin mm. hiihtoa, yleisurheilua, pesäpalloa, lentopalloa, kaukalopalloa ja kuntoliikuntaa.


title: Kniivilän kotiseutumuseo

text: Museo perustettiin vuonna 1978 kun Kniivilän tilan viimeinen perillinen kuoli. Päärakennus ja pihapiiri on säilytetty lähes sellaisina, kuin ne olivat viimeisten asukkaiden eläessä. Alun perin museon alueella oli yhdeksän rakennusta, ja sinne on myöhemmin siirretty yksitoista muuta rakennusta eri puolilta Hailuotoa. Museoidut rakennukset käsittävät mm. tuulimyllyn, aittoja, riihiä sekä torpan piharakennuksineen.


title: Lahden historiallinen museo

text: Museo perustettiin kaupunginvaltuuston päätöksellä vuonna 1924. Vuonna 1925 kokoelma saatiin esille yhteen huoneeseen Lahden kaupungintalolle. Vuonna 1928 museo muutti kaupungintalolta Fellmanin kartanon päärakennukseen. Museo sai käyttöönsä rakennuksen alakerrasta yhden huoneen, suurehkon eteisen sekä yhden ikkunattoman huoneen. Museon näyttely uudistettiin vuonna 1932 Suomen museoliiton asiantuntijan avustuksella. Museossa esiteltiin talonpoikaiskulttuuria, herraskartanokulttuuria, ajokaluja, maanviljelystä, kalastusta ja metsästystä sekä kotiteollisuutta.


title: Lumotut

text: Lumotut () on vuonna 2017 ensi-iltansa saanut yhdysvaltalainen jännityselokuva, jonka on käsikirjoittanut ja ohjannut Sofia Coppola. Se perustuu Thomas P. Cullinanin samannimiseen romaaniin, jonka edellinen filmatisointi "Korpraali McB" valmistui vuonna 1971. Elokuvan pääosia esittävät Colin Farrell, Nicole Kidman, Kirsten Dunst ja Elle Fanning. Elokuva sijoittuu Yhdysvaltain sisällissotaan tyttöjen sisäoppilaitokseen, jonka asukkaat tarjoavat suojan haavoittuneelle vihollissotilaalle.


title: Minä ja Morrison

text: Minä ja Morrison on Kata Kärkkäisen esikoisromaaniin perustuva elokuva vuodelta 2001. Elokuvan on ohjannut Lenka Hellstedt. Elokuvaa on kutsuttu toiseksi osaksi Levottomat-trilogiasta, jonka ensimmäiseksi osaksi on nimitetty "Levottomat" (2000) ja kolmanneksi osaksi "Levottomat 3" (2004). Elokuvilla ei kuitenkaan ole muuta yhteistä kuin tuotantoyhtiö. Minä ja Morrison -elokuvan tunnuskappale on Anssi Kelan "Milla", joka oli pitkään Suomen single-listan ykkösenä. Irina Björklund sai Millan roolista parhaan naispääosan Jussi-palkinnon.


title: Mika Luoto (keilaaja)

text: Mika Luoto (s. 8. heinäkuuta 1969 Hyvinkää) on suomalainen keilaaja. Hänen uransa huippuhetki oli vuoden 2001 EM-kilpailuissa, joissa hän voitti neljä Euroopan-mestaruutta. Vuonna 2002 hän voitti henkilökohtaisen maailmancupin ja vuonna 2003 singlen maailmanmestaruuden. Seuratasolla Luoto on edustanut hyvinkääläisseuroja Hookers ja Pinjets sekä helsinkiläistä Ballmastersia ja lohjalaista Rännimestareita (RäMe).


title: Luettelo Pokémon-lajeista (221–251)

text: Lugia on meedio- ja lentotyypin Pokémon. Se on valkoinen, lohikäärmeeltä näyttävä pokemon, jonka vatsa on sininen, ja sen siivet näyttävät suurilta käsiltä. Lugia on legendaarinen pokémon, eikä sen sukupuolta tiedetä. Se on Pokédexin 249. pokemon. Lugia ei muutu miksikään toiseksi pokémoniksi, eikä mikään toinen pokémon muutu Lugiaksi, lukuun ottamatta Dittoa, joka omaa kaikkien Pokémonien geneettisen kokoonpanon. Lugian voi löytää vain Gold-, Silver, Crystal-, Emerald-, FireRed-, LeafGreen-, Pokemon Soul Silver ja Heart Gold ja ja Pokemon Alpha Sapphire-peleissä. XD-pelissä Lugia oli alun perin Varjo-Lugia XD001, jolla oli vaaleansininen vatsa ja silmänympärykset, musta keho, terävät kynnet sekä punaiset silmät.


title: Luettelo Pokémon-lajeista (494–520)

text:
Victini on kuvitteellinen ja legendaarinen Pokémon-hahmo samannimisestä pelisarjasta. Se on viidennen sukupolven (genren) meedio- ja tulityypin pokémon. Se on pääosassa 14. Pokemon-elokuvassa.
Victini on pieni pokemon, jonka korvat tekevät sen otsaan V-kirjaimen. Väreiltään se on vaaleanruskea ja punainen, ja sillä on pienet siivet jaloissaan, jotka eivät tosin auta lentämisessä, koska Victini enemmänkin leijuu ilmassa meediotyyppinsä avulla. Sillä on oma erikoisisku, jonka nimi on v-create. Pokemon Mystery Dungeon Gates To Infinity pelissä se on pääosassa, kun se voi vaihtaa päivän v-wave aaltoa, mikä kertoo, mikä tyyppi/tyypit helpottuvat v-waven parannuksista.


title: Luettelo Pokémon-lajeista (461–480)

text: Rotom () on Pokemon-pelin hahmo. Se on ainutlaatuinen sähkö- ja haamutyyppien yhdistelmä, joka ilmestyy vain Pokemon Diamond ja Pearl ja Pokemon Platinum -peleissä, ja se on osaksi legendaarinen Pokemon. Sen nimi on väärinpäin Motor, eli moottori. Rotomilla ei ole varsinaisesti muita muotoja, mutta sen ulkonäkö ja tyypitys vaihtuu sen mukaan, minkä sähkölaitteen sisään se pääsee.


title: Luota minuun (vuoden 1989 elokuva)

text: Luota minuun (engl. "Lean on Me") on vuonna 1989 kuvattu draamaelokuva, joka perustuu löyhästi Joe Louis Clarkin tarinaan newjerseyläisen Eastside-lukion rehtorina. Elokuvan pääosia esittävät Morgan Freeman, Beverly Todd, Alan North, Robert Guillaume, Ethan Phillips, Lynne Thigpen, Michael Beach, Sandra Reaves-Phillips ja Tony Todd. Elokuvan on ohjannut John G. Avildsen. Elokuva tuotti maailmanlaajuisesti yli 30 miljoonaa dollaria ja voitti kaksi NAACP Image Award palkintoa.


title: Pokémon: Lucario and the Mystery of Mew

text: Mew ilmestyy juhliin ja teleporttaa Pikachun ja Meowth'n muualle. Max näkee ja yrittää kertoa Ashille. Mutta sitten Ashin aura, joka luultavasti muistuttaa Sir Aaronin auraa, vapauttaa Lucarion sauvasta. Kuningatar Ilenen kerrottua kuinka Mew on mahdollisesti vienyt Pikachun ja Meowthin Alun puulle, Ash ystävineen lähtee Kiddin ja Lucarion kanssa heidän peräänsä. Matkan aikana he löytävät aikakukkia, jotka näyttävät kuvia menneistä tapahtumista seuduilla, joilla ne kasvavat.


title: Luettelo Pokémon-lajeista (341–360)

text: Milotic on Pokemon-televisiosarjan- ja pelien hahmo. Se on vesityypin Pokemon, jonka edellinen muoto on Feebas. Milotic on Juan-nimisellä salihaastajalla Pokemon-jaksoissa. Miloticin sanotaan kaihtavan taistelua ja sillä on taipumus rauhoittaa vihaisia ihmisiä ja Pokemoneja. Sillä on virtaviivainen ja käärmemäinen vartalo ja sillä on viuhkamainen hännänpää.


title: Luettelo Pokémon-lajeista (152–180)

text: Noctowl on kuvitteellinen pokémon-hahmo, joka on sekä normaali- että lentotyyppiä. Noctowl on kehittynyt Hoothootista tasolla 20. Noctowl ei ole meediotyyppiä, mutta se osaa silti joitain meediotyypin iskuja. Noctowl on ainoa pokemon, jonka Ash on pyydystänyt shiny-versiona, eli erivärisenä kuin mikä pokemon normaalisti on. Nimi Noctowl tulee englanninkielen sanoista "nocturnal" (öinen) sekä "owl" (pöllö).


title: Lemmikkikani

text: Kania voi myös ulkoiluttaa lauhkealla säällä. Suorassa auringonpaisteessa kani ei viihdy. Ulkoillessa kani kannattaa pitää valjaissa tai sitä varten rakennetussa ulkohäkissä, jottei se säikähtäessä pääse karkaamaan. Häkin on syytä olla korkeaseinäinen, mutta se tarvitsee myös katon kanin karkaamisen sekä haukkojen ja muiden petolintujen varalta. Kani voi kaivaa myös tunnelin seinämien ali, minkä voi estää maahan upotetulla kanaverkolla. Kania ei ulkoiluteta valjaissa kuin koiraa, sillä sitä ei voida vetää turvallisesti. Kani on pieni eläin, ja sen luut voivat jopa murtua, jos sitä vedetään äkkinäisesti toiseen suuntaan. Siksi kania ulkoiluttaessa on tärkeää muistaa antaa kanin mennä itse minne haluaa ja seurata sen perässä sen sijaan, että yrittäisi hihnasta kiskomalla saada kania kulkemaan kuin koira.


title: Lemmikkikani

text: Häkkiin kani tarvitsee ruokakupin, juomapullon, piilopaikan ja paikan heinille, mieluiten ulkopuolelle laitettavan heinähäkin. Ruokakuppi on hyvä sijoittaa niin, ettei kani saa sitä kaadettua, ja se on helppo puhdistaa. Vesi vaihdetaan päivittäin ja pullo puhdistetaan pulloharjalla tarpeen mukaan. Pesämökki tai tukeva tunneli tuovat kanille turvallisuuden tunnetta ja oman rauhallisen paikan. Jos kani on sisäsiisti, häkkiin voidaan laittaa vessalaatikko. Vessalaatikkoon laitetaan esim. puupellettiä tai kutterinpurua. Sisäsiistille kanille voi laittaa häkin pohjalle esim. räsymatonpalasen, tai vanhan olohuoneenmaton. Eteisen matto tai kynnysmatto ei ole paras vaihtoehto, koska kanin tassut saattavat vahingoittua. Sotkevalle kanille voi laittaa kuohkeaa hyvälaatuista kutterinpurua tai haapahaketta, esim. Mörtti-Röpö on hyvä ratkaisu.


title: Kenkänokka

text: Emojen on huolehdittava myös poikastensa mukavuudesta kuumalla ilmalla auringon porottaessa. Poikaset kuivuisivat äkkiä, elleivät vanhemmat viilentäisi niitä omalla varjollaan. Aikuinen kenkänokka saattaa seistä tuntikausia pesän vieressä suorassa auringonpaisteessa siivet levitettyinä tarjoamassa poikasilleen varjoa. Lämpötilan kohotessa huippuunsa vanhempien on kuitenkin otettava käyttöön toinen viilennystapa, jossa niille on hyötyä suuresta nokastaan. Emo täyttää nokkansa vedellä, jonka se sitten kaataa pesään ja tarjoaa poikasille vilvoittavan suihkun. Munien viilentämiseen emot käyttävät myös toista keinoa, jossa ne nostavat pesään viileitä vesikasveja. Näistä kasveista tarttuu muniin väriä, jonka takia valkoinen kuori muuttuu haudonnan edistyessä ruskeaksi. Tämä antaa munille hyvän suojavärin.


title: The Sims 2

text: "The Sims 2: Lemmikkielämää" () on 17. lokakuuta 2006 julkaistu neljäs lisäosa. Pelissä on mahdollisuus ostaa tai luoda lemmikki. Peli tarjoaa vaihtoehdoksi koiran ja kissan, lisäksi ostotilasta on saatavilla pienempiä terraariolemmikkejä. Lemmikkejä pitää ruokkia ja niiden hyvinvoinnista on huolehdittava. Lisäksi niitä voi kouluttaa ja jakaa muille pelaajille pelin sivuston kautta. Lemmikki (kissa/koira) voi käydä myös simien tapaan töissä ja ansaita näin lisätuloja perheelle. Lemmikin ylennyksellä tienaa myös uusia ominaisuuksia lemmikin luomiseen (esimerkiksi eriväriset turkit ja uudet kaulapannat). Lemmikkejä ei voi ohjata, mutta niiden mielialaa ja suhteita voi seurata (huijauskoodien avulla myös lemmikin ohjaaminen on mahdollista). Simin on mahdollista muuttua ihmissudeksi. Pelin mukana tulevat koiran ja kissan lisäksi terraariolemmikit, hamsteri ja lintu. Kullekin eläinlajille on omat rotunsa.


title: Nokka

text: Nokan muoto riippuu linnun käyttämän ravinnon laadusta. Nokkia on hyvin erilaisia: hentoja ja rotevia, pitkiä ja lyhyitä, putkimaisia ja kartiomaisia, suoria ja käyriä joko ylös- tai alaspäin, eri tavoin koukkumaisia, litteitä, sileäreunaisia ja hammasreunaisia. Petolinnuilla on koukkumainen terävä nokka. Siemeniä syövien peippolintujen nokka on lyhyt ja kartiomainen. Kahlaajilla on pitkä, hento nokka, joka soveltuu pikkueläinten poimintaan liejusta ja mudasta. Sorsalintujen litteä sälönokka soveltuu erinomaisesti siivilöimään ravintoa vedestä. Tikka naputtelee voimakkaalla talttamaisella nokallaan hyönteisiä lahoista puunrungoista ja kaivertaa pesäkolonsa terveeseenkin puuhun. Joidenkin lintujen kuten lunnin nokka soveltuu hyvin myös kalojen kuljettamiseen.


title: Linnut

text: Nokan muoto riippuu linnun käyttämän ravinnon laadusta. Nokkia on hyvin erilaisia: hentoja ja rotevia, pitkiä ja lyhyitä, putkimaisia ja kartiomaisia, suoria ja käyriä joko ylös- tai alaspäin, eri tavoin koukkumaisia, litteitä, sileäreunaisia ja hammasreunaisia. Petolinnuilla on koukkumainen terävä nokka. Siemeniä syövien peippolintujen nokka on lyhyt ja kartiomainen. Kahlaajilla on pitkä, hento nokka, joka soveltuu pikkueläinten poimintaan liejusta ja mudasta. Sorsalintujen litteä sälönokka soveltuu erinomaisesti siivilöimään ravintoa vedestä. Tikka naputtelee voimakkaalla talttamaisella nokallaan hyönteisiä lahoista puunrungoista ja kaivertaa pesäkolonsa terveeseenkin puuhun. Joidenkin lintujen kuten lunnin nokka soveltuu hyvin myös kalojen kuljettamiseen. Nokan värillä on ratkaiseva merkitys monien lajien parinmuodostuksessa, ja harmaalokkien poikasille emon keltaisessa nokassa oleva punainen täplä on suuntamerkki, johon ne kurottelevat halutessaan ruokaa.


title: Lilo ja Stitch

text: Pian Nani päättää, että Lilolle pitää hankkia lemmikki. Eläinkaupassa Lilo valitsee itselleen lemmikkiä, kun yhtäkkiä hänen eteensä hyppää veikeän ja suloisen näköinen "eläin", joka ei muistuta koiraa tai mitään normaalia eläintä.


title: Servaali

text: Joissain Yhdysvaltain osavaltioissa servaalia saa pitää lemmikkinä. Laji ei kuitenkaan käyttäydy kotikissan tavoin, joten sitä joudutaan yleensä pitämään häkissä. Kesykissan kanssa risteytetty servaali eli savannikissa (savannah) on usein servaalia kesympi ja helpompi pitää. Myös kotikissasta on jalostettu servaalilta näyttävä rotu.


title: Nokkaeläimet

text: Vesinokkaeläinten kiima-aika sijoittuu kevääseen, jolloin urospuoliset yksilöt kamppailevat oikeudesta paritella reviirin naaraiden kanssa. Koska vesinokkaeläimet ovat maalla kömpelöitä taistelemaan, ne tappelevat vedessä, jossa ne voivat käyttää takajaloissa sijaitsevia myrkkypistimiä. Voittajan ratkettua nokkaeläinpari aloittaa vedessä pyöriväliikkeisen tanssin, jossa uros on tarttunut naaraan häntään. Kosiskelun jälkeen uros ja naaras parittelevat pysyen edelleen vedessä. Uroksilla on penis, jota ne käyttävät ainoastaan paritteluun, eivät virtsaamiseen. Nokkasiiliurokset sen sijaan alkavat parittelukauden alettua seuraamaan naarasta. Parhaimmillaan yhtä naarasta voi seurata kuusi tai seitsemän urosta. Kahden tai kolmen viikon seuraamisen jälkeen naaras tulee kiimaan ja urokset menevät ympyrämuodostelmaan yrittäen häätää kilpailijat pois. Viimeiseksi pudotuspelissä jäänyt uros saa oikeuden paritella naaraan kanssa. Myös nokkasiiliuroksilla on penis, jota ei käytetä virtsaamisessa.


title: Luettelo Euroopan Unionin kannalta haitallisista vieraslajeista

text: Luettelossa olevia lajeja ei saa tuoda EU:n alueelle. Niitä ei myöskään saa EU:n alueella myydä, kasvattaa, muulla tapaa hallussapitää tai päästää luontoon. Lemmikkinä olevat eläimet saa kuitenkin pitää niiden luonnolliseen kuolemaan saakka sillä ehdolla, että eläin on otettu lemmikiksi ennen lajin kirjaamista luetteloon.


title: Baseball

text: Baseball-kentän rajaavat rajalinjat ja taka-aita. Kenttä on jaettu etukenttään ja takakenttään, joita erottaa puolikaaren muotoinen nurmiraja. Etukentän keskellä on ruohopäällysteinen neliö eli ”timantti”, jonka sivut ovat 27,5 metriä. Neliön kulmissa ovat neljä pesää ykköspesästä kotipesään. Ykköspesä on kotipesästä katsoen neliön oikeassa kulmassa ja muut pesät siitä vastapäivään. Pesät on merkitty noin 40 × 40 senttimetrin kokoisilla tyynyillä.


title: Jääpallo

text: Kentän kussakin kulmissa on kulmaliput, ja kulmissa on säteeltään yhden metrin kokoiset, neljännesympyrän muotoiset kulma-alueet. Kentän reunat merkitään sivu- ja päätyrajoilla, joka maalien kohdalla toimii maaliviivana. Kentän keskellä leveyssuunnassa kulkee keskiraja, jonka päissä metrin kenttäalueen ulkopuolella on samanlaiset merkkiliput kuin kulmissakin. Keskirajan keskellä on halkaisijaltaan 15 senttimetriä oleva keskipiste, jonka ympärillä on säteeltään viisi metriä oleva keskiympyrä.


title: Tehtaan kenttä

text: Tehtaan kenttä on yksi parhaimmin varustelluista suomalaisista jalkapallostadioneista: kentällä on 1 400 luxin valaistus ja sekä itse kenttä että pääkatsomokin ovat lämmitettäviä. Kolmessa katetussa katsomossa on yhteensä 3 200 kuppi-istuimin varustettua istumapaikkaa, jotka on sijoiteltu hyvin lähelle itse ottelutapahtumaa. Stadionilla on uudistetut sosiaali- ja myyntitilat. Lisäksi kentän läheisyydessä on kaksi tenniskenttää, sekä pieni nurmikenttäalue junioreille.


title: Seinäjoen keskuskenttä

text: Kentän yleisökapasiteetti on yhteensä 4 000. Katetussa pääkatsomossa on 600 kuppi-istuinta sekä 100 hengen seisomakatsomo. Aurinkokatsomossa on 1 300 kuppi-istuinta. Jalkapallokentän koko on 100 × 64 m. Keskuskentän yleisurheilun suorituspaikoilla on spurtan-pinnoite. Keskuskentän vieressä on myös muita jalkapallokäytössä olevia nurmikenttiä. Kalevan kisoihin 1999 kentälle rakennettiin väliaikaiset katsomot kentän päätyihin, mutta ne purettiin kisojen jälkeen. Vuoden 2013 liiganousun kannalta ratkaisevaan otteluun Hakaa vastaan kentälle järjestettiin 400 hengen lisäkatsomo Kivistön puoleiseen päätyyn ja VIP-katsomo toiseen päätyyn. Lisäksi ottelussa oli tulostaulu molemmissa päissä kenttää, kun otteluun tuotiin siirrettävä valotaulu.


title: Jääkiekon historia

text: Nykymuotoisen jääkiekon syntypaikkana pidetään Kanadan Montrealin McGill-yliopistoa, jossa opiskelijat kehittivät 1870-luvulla lajille uudet säännöt. Kansainvälinen jääkiekkoliitto julisti Montrealin jääkiekon syntypaikaksi vuonna 2007. Alkuaikoina kentällä on ollut viisitoista ja yhdeksän kenttäpelaajaa per joukkue. Sitten määrä pudotettiin seitsemään ennen nykyisen kuuden pelaajan kokoisen miehityksen käyttöönottoa. Alkuaikojen jääkiekossa sai syöttää vain eteenpäin. Eroa nykyiseen jääkiekkoon on myös se, että vaihtopelaajia ei käytetty, eli kaikki samat miehet pelasivat pelin alusta loppuun saakka.


title: Arena football

text: Arena football on pelkästään sisäpeli, ja kenttä on usein suunniteltu joko koripallolle tai jääkiekolle. Kokonaiskentän pituus on 85 jaardia (sama kuin standardi NHL jääkiekkokenttä). Pelikenttä on 50 jaardia pitkä sisältäen 8 jaardia pitkät päätyosiot. Riippuen pelikentän muodosta voivat päädyt olla joko suorat (koripallo) tai kaarevat (jääkiekko). Kentän seinustat on vahvasti paneloitu pehmusteilla, jotka jääkiekkoareenalla on asennettu kaukalon seinustan päälle.


title: Kanoottipoolo

text: Kanoottipoolon virallinen kenttä on kooltaan 35 metriä pitkä ja 23 metriä leveä. Uimahalleissa kenttä on usein pienempi johtuen altaan koosta. Kentällä on yhtä aikaa kymmenen pelaajaa. Joukkueeseen kuuluu maalivahti, kaksi hyökkääjää ja kaksi puolustajaa. Lisäksi joukkueessa on korkeintaan kolme vaihtopelaajaa, joita voi vaihtaa pelin kuluessa. Virallinen peliaika on 20 minuuttia, joka jakaantuu kahteen 10 minuutin erään. Puoliajalla joukkueet vaihtavat kenttäpuoliskoita. Pakollisina pelivarusteina on kasvosuojallinen kypärä ja iskuilta suojaavat liivit. Tuomarit tuomitsevat peliä kentän molemmin laidoin kulkevilta laitureilta.


title: Veikkausliiga

text: Uusin listan kentistä on Seinäjoen Jouppilanvuoren tekonurmi (ensimmäisen kerran 2014). Sitä edeltävät viimeisimmät uudet kentät olivat Turun urheilupuiston yläkenttä (ensimmäisen kerran 2013), Kouvolan keskuskenttä ja Turun Paavo Nurmi Stadion (molemmat vuonna 2012).Tilanne kauden 2018 jälkeen (kausilla 2015-2018 pelattiin vuosittain 198 ottelua, maaleja sarjataulukossa vuonna 2015: 448, vuonna 2016: 459, vuonna 2017: 542, vuonna 2018: 490 (huom. Kuusysin ottelut eivät löydy tuloslähteestä kotijoukkuenimellä, pitää etsiä vastustajien otteluista). Veikkausliigaotteluita 1990 – 2014 on pelattu yht. 4452 kpl + 4×198 (2015-2018). Otteluiden maalisumma (1990-2014) taulukossa on yhteensä 11952 maalia + 448 + 459 + 542 + 490 (2015-2018). Protestilla ratkenneet ottelut on taulukossa esitetty 3-0/0-3 –tuloksin, ks. taulukon alla luettelo niistä. Pisteet on laskettu 3 p voitosta ja 1 p tasapelistä (myös kaudelta 1990, jolloin oli vielä käytössä 2 p voitosta pistejärjestelmä; se muuttui 3 p:een 1991).


title: Jääkiekko

text: Ensimmäinen tunnettu jääkiekko-ottelu pelattiin 3. maaliskuuta 1874 Montreal Victoria Skating Ringissä ja tätä päivämäärää pidetään jääkiekon epävirallisena syntymäpäivänä. Alkuaikoina kentällä oli viisitoista ja yhdeksän kenttäpelaajaa per joukkue. Sitten määrä pudotettiin seitsemään ennen nykyisen kuuden pelaajan kokoisen miehityksen käyttöönottoa. Alkuaikojen jääkiekossa sai syöttää vain eteenpäin. Eroa nykyiseen jääkiekkoon on myös se, että vaihtopelaajia ei käytetty, eli kaikki samat miehet pelasivat pelin alusta loppuun saakka.


title: Sarkola

text: Sarkolaan valmistui kesän 2006 alussa tekonurmipintainen jalkapallokenttä. Alueelle mahtuu kolme pientä kenttää ja yksi täysikokoinen kenttä. Kentän vieressä on 100 metrin juoksurata ja päädyssä pituushyppyalue. Kentän vieressä Suomenkadun toisella puolella on toinen Sarkolan maamerkki, 50-vuotias Sarkolan koulu. Alueella on lisäksi kolmen kentän tennishalli ja jalkapallokentän vieressä talven liikkujia palveleva jääkiekko-/luistelukaukalo, jossa KooKoo pelasi jääkiekon miesten 1. divisioonaa kaudella 1981-1982 sijoittuen yhdeksänneksi.


title: Ratchet & Clank 3

text: "Ratchet & Clank: Up Your Arsenal" oli koko pelin kehitysnimi, kun Insomniac Team aloitti sen suunnittelemisen. 115 hengen tiimi halusi suunnitella pelistä merkittävästi edeltäjäpeleistä erottuvan pelin. Insomniac uskoi, että yksi tärkeimmistä osioista kehitysprosessissa oli tiukat testit. Työskentelemällä tiiviisti Sonyn kanssa ja kuuntelemalla "Ratchet & Clank" -sarjan faneja tiimi keräsi palautetta ja teki parannuksia peliin. He kokivat että heidän pitää luoda peli, jolla olisi useita eri lajityyppejä joihin lukeutuisi tasohyppely, toiminta ja sivuvieritys lajit. Samaan aikaan, kun Naughty Dog kehitti "Jak 3" -peliä, oli se läheisesti sidoksissa Insomniacin kanssa. Naughty Dogin "Jak & Daxter" ja "Ratchet & Clank" -sarjoilla on samat lajityypit ja molemmista sarjoista molempien pelit on aina julkaistu samaan aikaan. Insomniacin työntekijä, Ryan Schneider sanoi että ”Vertauksellisesti voidaan esittää, että Insomniac haluaa tarkastella sitä, miten Tiger Woods, Michael Jordan ja Kobe Bryant osaavat toimia kun kyse on heidän ammatistaan. Emme todellakaan katso sitä miten vertailisimme peliä muihin urheilijoihin tai peleihin, me vain yritämme tehdä parhaamme ja nostaa urheilun määrää.”


title: Lukko

text:
Sylinteri- eli tappihaittasylinterilukon kehitti amerikkalainen Linus Yale Sr. Lukon viimeisteli ja patentoi hänen poikansa Linus Yale Jr. vuonna 1861. Lukossa oli viiden sarjassa peräkkäin kaksi päällekkäistä tappia, jotka avain asetti samalle linjalle ulko- ja sisäsylinterin rajalle, jolloin lukkosylinterin kääntymistä ei ollut enää estämässä mikään tapeista. Näin sylinteriä voitiin kääntää, jolloin lukko aukesi.
Tappihaittasylinterilukko on yksi maailman yleisimmin käytössä olevista avaimellisista lukitusmekanismeista. Linus Yalen kehittämään lukkoon liittyy kuitenkin monia ongelmia. Ammattilaisen on helppo tiirikoida se auki, minkä lisäksi siihen liittyy monia muita turvallisuuteen vaikuttavia ongelmia, kuten tappien kestävyys pakotettaessa sylinteriä kääntymään.


title: Kuuno Kaakkuri

text: Kuuno Kaakkuri ( ja ) on Disneyn sarjakuvahahmo. Kuuno Kaakkuri toimii sarjakuvissa useasti yhdessä Riitta Hanhen kanssa mitä uskomattomimmissa liikeideoissa. Kuuno Kaakkuri nähtiin ensimmäisen kerran Topolino-sarjakuvalehdessä 1. helmikuuta 1961, ja Suomessa vuonna 1972 Aku Ankan taskukirjassa 11 tarinassa ”Roope-setä ja villakaivos”. Hahmon loi italialainen sarjakuvapiirtäjä Romano Scarpa. Kuuno on touhukas mutta huono-onninen pienyrittäjä, jonka liiketoimet ovat sieltä surkeammasta päästä.


title: Luettelo Pokémon-lajeista (121–151)

text: Magmarilla on isompi muoto Magmortar, joksi sen voi kehittää vaihtamalla sen "Magmarizerin" kanssa. Magmarilla on myös pienempi muoto Magby, joka kehittyy Magmariksi tasolla 30. Kaikissa Pokemon-peleissä Magmarin voi kuitenkin pyydystä pienemmällä tasolla kuin 30.


title: Ӗ

text: Ӗ on kyrillinen kirjain. Se sisältyy tšuvassin aakkosiin ja on aakkosjärjestyksessä yhdeksäs kirjain. Se esiintyy ensi kerran Ivan Jakovlevin vuonna 1873 julkaisemassa tšuvassin aakkostossa. Ӗ on muodostettu kyrillisestä kirjaimesta е lisäämällä siihen lyhyysmerkki. Kirjain on samannäköinen kuin latinalaisen kirjaimiston ě.


title: Pokémon-sarja: Sun & Moon

text: Pokemon-sarja: Sun & Moon () on Pokémonin 20. tuotantokausi. Sarjassa seurataan Ash Ketchum nimistä henkilöä, joka matkustaa parhaan ystävänsä ja pokemonin Pikachun kanssa. Anime perustuu samannimisiin pokemonpeleihin. Sarjan animointityyli on muuttunut edeltäjästään merkittävästi: "XYZ:n" teräväpiirtotyylin sijaan on tyyliä muutettu uudessa sarjassa paljon eläväisemmäksi ja "piirrettymäisemmiksi", lisäksi sarjassa käytetään paljon edeltäjäänsä enemmän animesarjoille tyypillisiä koomisia effektejä kuten hassuja ilmeitä. Myös Ashin ja Rakettiryhmän piirrostyylit ovat saaneet uudessa sarjassa muutoksen.


title: Montako minua on?

text: Tarvitsemmeko muita ihmisiä? – Miksi me autamme muita? – Miksi minun kuuluu olla hyvä? – Voinko haluta, mitä haluan? – Onko aivoissa moraalia? – Kannattaako minun olla hyvä? – Onko moraali synnynnäistä? – Saako ihmistä tappaa? – Onko abortti moraalinen teko? – Onko kuolinapu sallittu? – Saako eläimiä syödä? – Kuinka suhtautua ihmisapinoihin? – Miksi luontoa pitää suojella? – Saako ihmisiä kopioida? – Mihin lisääntymislääketiede johtaa? – Mitä aivotutkimus saa tehdä?


title: Ԉ

text: Ԉ on kyrillinen kirjain. Se sisältyy Molodtsovin aakkosiin, joita käytettiin virallisesti komin kirjoittamiseen 1919–1931. Kirjain on muodostettu kyrillisestä kirjaimesta л, johon on lisätty oikealle suuntautuva koukku.


title: Jet Propulsion Laboratory

text: Sodan loputtua JPL siirtyi suunnittelemaan Yhdysvaltain armeijalle ballistisia ohjuksia. Vuosina 1945–58 se kehitti keskimatkan ydinohjuksia. Niitä olivat mm. Corporal ja Sergent. Rakettien toimintatodennäköisyys oli 30 % luokkaa ja osumatarkkuus huono. JPL oli aikonut kehittää ohjuksia aina eversti-nimiseen ohjukseen asti. Näin ei kuitenkaan käynyt. Ballistiset ohjukset siirtyivät laivastolle ja 1948 syntyneille ilmavoimille ja armeija jäi sivuun.


title: Ӝ

text: Ӝ on kyrillinen kirjain. Se sisältyy udmurtin aakkosiin ja on aakkosjärjestyksessä yhdeksäs kirjain. Se on muodostettu kyrillisestä kirjaimesta ж lisäämällä siihen treema.


title: Bioetiikka

text: Bioetiikka on etiikan, erityisesti soveltavan etiikan haara, joka tutkii terveydenhuollon sekä lääke- ja biotieteiden yhteydessä esiintyviä eettisiä kysymyksiä. Bioetiikan perinteisiä tutkimuskohteita ovat esimerkiksi kysymykset abortin, eutanasian, kloonaamisen, kantasolututkimuksen ja geenimanipulaation moraalisesta oikeutettavuudesta. Monet bioeetikot askaroivat kysymysten parissa lääketieteellisen nanoteknologian, geenipankkien sekä biopankkien moraalisista ja poliittisista seurauksista sekä niihin liittyvistä filosofis-oikeudellisista ongelmista. Ihmisten ja eläinten oikeuksiin liittyvät tutkimuseettiset kysymykset ovat myös perinteisesti bioetiikan alaa.


title: Bioniikka

text: Bioniikka (myös biomimetiikka, bioinspiraatio ja biognosis; sivuaa myös bionisen luovuussuunnittelun käsitettä) on biologisten menetelmien ja luonnossa esiintyvien järjestelmien soveltamista tekniikan tutkimukseen ja kehittämiseen. Sanan "bioninen" keksi Jack E. Steele vuonna 1958. Sen alkuperä saattaa olla kreikankielinen sana βίον, "bíon", joka tarkoittaa elämän yksikköä, yhdistettynä päätteeseen -ic, joka viittaa 'kaltaisuuteen', tarkoittaen siis 'elämän kaltaista'. Joidenkin sanakirjojen mukaan sana kuidenkin muodostuu biologian" ja "electroniikan yhdistelmästä.


title: Biokemia

text: Biokemia on eliöiden kemiallista rakennetta ja niissä tapahtuvia kemiallisia muutoksia tutkiva luonnontieteen haara. Biokemian perimmäisenä tavoitteena on ymmärtää ja selittää kemiallisin termein elävien solujen ja organismien kaikki kemialliset prosessit. Biokemialla on paljon yhteistä solubiologian, molekyylibiologian ja molekyyligenetiikan kanssa. Tyypillisiä biokemiallisia tutkimuskohteita ovat muun muassa proteiinien, hiilihydraattien, lipidien, nukleiinihappojen ja muiden soluissa esiintyvien biomolekyylien rakenne ja toiminta.


title: Biofysiikka

text: Biofysiikka antaa mahdollisuuden ymmärtää biologisia ilmiöitä kvantitatiivisesti ja mallien pohjalta ennustaa biologisten järjestelmien käyttäytymistä. Biofysiikka auttaa ennen kaikkea eläinten elimistön, kasvien, ja muiden eliöiden toiminnan ja rakenneosien koostumuksen ymmärtämisessä. Biofysikaalista tietoa voidaan soveltaa lääkkeiden kehittämisessä, annostelussa ja kohdentamisessa oikeaan paikkaan elimistössä, sairauksien diagnosoinnissa ja hoitamisessa sekä kybernetiikassa ja robotiikassa.


title: Biotekniikan instituutti

text: Molekyyli- ja solubiologian tutkimusohjelma pyrkii selvittämään solujen morfogeneesin syyt ja dynamiikan. Erityisesti mielenkiintoa herättää tarkoin määrätty prosessi, jossa hyvin monimutkaiset solut kuten neuronit erikoistuvat. Tutkimus ulottuu aina solun tukirangasta solukalvon dynamiikkaan ja neuronien säätelyyn. Tutkimusohjelman jäsenet tekevät läheistä yhteistyötä biologisen kuvantamisen yksikön kanssa.


title: Biotekniikan instituutti

text: Rakennebiologian ja biofysiikan tutkimusohjelma keskittyy makromolekyylien ja niiden muodostamien kompleksien kolmiulotteisen rakenteen ja kemiallisten vuorovaikutusmekanismien selvittämiseen. Erityisiä mielenkiinnon kohteita ovat virusten, entsyymien, proteiinien ja solukalvoproteiinien rakenne ja toiminta. Tutkimusohjelmassa yhdistetään kemia proteiinikompleksien toimintaan ja tämän tukena toimivat ydintoiminnot niin NMR-laboratoriosta kuin muistakin palveluista.


title: Bioinformatiikka

text: Bioinformatiikka on monitieteinen tutkimusala, joka kehittää ja käyttää erilaisia matematiikan, tietojenkäsittelytieteen sekä tilastotieteen menetelmiä biologisten ongelmien ratkaisuun. Bioinformatiikan määritelmä ei kuitenkaan ole täysin vakiintunut. Usein katsotaan, että bioinformatiikalla on kolme pyrkimystä: Organisoida aineistoa, jotta se saadaan tutkijoiden saataville, kehittää työkaluja ja tietoresursseja näiden aineistojen analysointiin sekä käyttää tietoresursseja ja työkaluja biologisten aineistojen analysointiin siten, että tulokset voidaan tulkita biologisesti mielekkäästi.


title: Biotekniikka

text: Biotekniikka eli bioteknologia on biologian ja biokemian osa-alue, joka hyödyntää eliöitä, soluja tai niiden osia. Esimerkkinä mikrobien hyödyntäminen elintarviketeollisuudessa (käymisprosessit, maitohappobakteerit ja muut vastaavat) on biotekniikkaa. Moderniksi biotekniikaksi kuitenkin nykyään mielletään genetiikan ja geeniteknologian avulla tehtyjen siirtogeenisten organismien käyttöä. Ensimmäisiä bioteknisiä keksintöjä on ollut viinin käyttäminen.


title: Biotekniikan instituutti

text: Tutkimusohjelmassa tutkitaan elinten muodostumista sääteleviä mekanismeja selkärankaisissa ja selkärangattomissa eliöissä. Tutkimuksen painopiste on signalointiverkostossa, joka välittää viestejä solujen välillä morfogeneesin aikana ja aikaansaa solujen erikoistumisen. Erityisiä mielenkiinnon aiheita ovat: induktiivinen elinten muodostuminen, kantasolujen säätely ja evolutiivinen kehitysbiologia.


title: Biometria (tilastotiede)

text:
Viime vuosina kehittynyt teknologia ja sitä myötä
tehokkaammaksi muotoutuneet laskentamenetelmät ovat lisänneet
tietokonelähtöisten metodien käyttöä. Näihin menetelmiin lukeutuu muun muassa
bootstrap-menetelmä. Lisäksi monet nykyaikaiset tuotteet, kuten mikrosirut, DNA:n
sekvensointi ja massaspektrometri tuottavat valtavan määrän tietoa, jota
voidaan analysoida vain biometrian avulla. Esimerkiksi mikrosirulla voidaan
mitata kaikkia ihmisen geenejä samanaikaisesti, mutta vain pieni osa niistä
pystytään luokittelemaan sairaaksi/terveeksi geeniksi. Tällöin esiintyy
multikollineaarisuutta. Geenien välisen voimakkaan korreloinnin takia voi
esimerkiksi vain 5% geeneistä selittää yli 90% vastemuuttujan vaihtelusta.
Tässä tapauksessa voidaan soveltaa biometriaa, jotta saadaan vähennettyä
dimensioita. Klassiset tilastolliset menetelmät, kuten lineaarinen tai
logistinen regressio, eivät toimi hyvin, jos dimensioiden määrä on suuri.
Selitysasteeksi voidaan saada jotain suurta, vaikka tilastollinen malli ei olisi
toimiva. Viime aikoina satunnaismetsä-menetelmä on kasvattanut suosiotaan. Tässä
menetelmässä tuotetaan paljon satunnaisia päätöspuita, jotka luokitellaan.
Etuna tässä menetelmässä on, että piirtäminen ja tulkitseminen on helppoa. GSEA
on uusi analyysimenetelmä suurikapasiteettisia biologisia kokeita varten. Tässä
menetelmässä tutkitaan yksittäisten geenien sijasta kokonaisia geeniryhmiä.
Tämä on robustimpi menetelmä ja etuna tässä on, että se ei ole niin herkkä
virhemittauksille. Lisäksi tässä lähestymistavassa voidaan hyödyntää tietoa
biokemiallisista reiteistä.Biometriasta on hyötyä lääketieteelle yleisesti sekä
yksittäisille lääkäreille ja kliinikoille. Yleisesti sitä voidaan hyödyntää
esimerkiksi uusien lääkkeiden kehittämisessä ja lanseeraamisessa. Yksittäiset
lääkärit puolestaan hyödyntävät biometrian avulla saatuja tuloksia esimerkiksi
päättäessään yksittäisen potilaan hoidosta. Biometrian soveltamisen
edellytyksenä on, että tuntee lääketieteen tutkimuskohteen sekä hallitsee
tarvittavat tilastolliset menetelmät.


title: Ocsid

text: Ohjelman lähetykset alkoivat vuonna 1984, ja se kuului aluksi vain Lahden Radion alueella. Myöhemmin se laajeni valtakunnalliseksi, jolloin sitä kuultiin yleensä Yleisradion Rinnakkaisohjelma-kanavalla. Ohjelmaa juonsi pääasiassa DJ ja toimittaja Tapani Ripatti. Myös toimittaja Hanski Kinnunen oli pitkään mukana, minkä lisäksi ohjelman tekoon ovat osallistuneet ainakin David Mawby ja Kari "Vauva" Kallioinen. Ohjelma tuli iltaisin ja jatkui välillä keskiyöllekin, mikä oli siihen aikaan ohjelmatarjonnassa varsin uutta. Ohjelmassa soitettua musiikkia olivat muun muassa house, italodisko ja hip hop. Ocsid lopetettiin vuonna 1990, minkä jälkeen Ripatti alkoi vetää Tri Patti's Partyline -nimistä tanssimusiikkiohjelmaa Radiomafiassa.


title: Mistä kaikki alkoi

text: Mistä kaikki alkoi (, myös "The One Where It All Began", "The First One" tai "The One Where Monica Gets a New Roommate") on yhdysvaltalaisen tilannekomediasarjan "Frendit" ensimmäinen jakso. Se esitettiin NBC-televisiokanavalla 22. syyskuuta 1994. Jakson käsikirjoittivat sarjan luojat David Crane ja Marta Kauffman, ja sen ohjasi James Burrows. Jakso esittelee kuusi ystävystä, jotka asuvat ja työskentelevät New Yorkissa; Monica (Courteney Cox) makaa viinimyyjän kanssa treffien jälkeen, mutta on kauhistunut saadessaan selville, että hänet huijattiin sänkyyn; hänen veljensä Ross (David Schwimmer) on masentunut, sillä hänen entinen lesbovaimonsa muuttaa pois yhteisestä asunnosta; Monican vanha ystävä lukiosta, Rachel (Jennifer Aniston), muuttaa asumaan Monican luokse karattua omista häistään; ja heidän ystävänsä Joey, Chandler ja Phoebe (Matt LeBlanc, Matthew Perry ja Lisa Kudrow) tarjoavat heille kullekin tukea ja neuvoa.


title: System of a Down

text: Yhtyeen paluukiertueen on ennakoitu virallistettavan maanantaina 29. marraskuuta (samana päivänä milloin Download julkaisee ensimmäiset esiintyjänsä sekä odotetun pääesiintyjä kolmikon, mukaan lukien SOAD), sisältäen tietoja lukuisista festivaaliesiintymisistä Euroopassa, mm. Ison-Britannian Download Festivaali. System of a Down tulee olemaan huhujen mukaan pääesiintyjänä lauantaina 11. kesäkuuta Download Festivaaleilla. System of a Down tulee olemaan myös yksi pääesiintyjistä ensi vuoden Metaltown festivaaleilla kesäkuun 18. päivänä Göteborgissa, Ruotsissa. Virallinen vahvistus tähän tulee tapahtumaan maanantaina 29. marraskuuta festivaalin virallisilla nettisivuilla, klo 14.00 paikallista aikaa.


title: System of a Down

text: Kesällä 1998 System of a Down julkaisi debyyttialbuminsa nimeltään "System of a Down". Albumi menestyi hyvin, ja sen ensimmäisestä singlestään "Sugar" tuli radiosuosikki. Vähän ajan päästä SOAD julkaisi toisen singlensä, nimeltään "Spiders". Kolmas single oli "War?". Albumin ilmestyttyä yhtye keikkaili laajasti Slayerin lämmittelijänä, ennen kuin he pääsivät esiintymään Ozzfestille. Ozzfestin jälkeen he keikkailivat yhdessä muiden bändien kanssa ympäri Yhdysvaltoja, mutta myös pienemmillä kiertueilla Euroopassa.


title: Lifes Rich Pageant

text: Vuosi 1986 alkoi poikkeavasti: koko vuosikymmenen alun R.E.M. oli keikkaillut lähes ilman taukoja, nyt yhtye piti taukoa vuoden ensimmäiset kahdeksan kuukautta. Sinä aikana he äänittivät "Lifes Rich Pageantin" John Keanen studiolla Athensissa. Se julkaistiin heinäkuun 1986 lopussa. Useita poliittisia lauluja (mm. "Cuyahoga" ja "The Flowers of Guatemala") sisältänyt levy sai jälleen hyvät arvostelut muun muassa Rolling Stone ja NME -lehdissä. Albumin single "Fall On Me" sai lupaavasti radiosoittoa ja olisi voinut olla yhtyeen ensimmäinen todellinen hitti, mutta R.E.M:n vastenmielisyys musiikkivideoita kohtaan ehkäisi tehokkaasti sen rotaation MTV:llä (Fall On Me:lle Michael Stipe kuvasi itse mustavalkovideon, jossa ei näytetä yhtyettä ollenkaan).


title: System of a Down

text: System of a Down (käytetään myös lyhennettä SOAD) on Kaliforniassa, Los Angelesissa vuonna 1994 perustettu alternative metal -yhtye. Yhtye koostuu neljästä jäsenestä: Serj Tankian (laulu), Daron Malakian (kitara), Shavo Odadjian (basso) ja John Dolmayan (rummut). Kaikilla yhtyeen neljällä jäsenellä on armenialaiset sukujuuret. Yhtye on työllään ansainnut yhden Grammyn ja kolme -ehdokkuutta; se on voittanut vuoden 2006 parhaan metalliesityksen palkinnon kappaleellaan "B.Y.O.B.". System of a Down on aikansa tunnetuimpia ja menestyneimpiä alternative metal -yhtyeitä, jossa yhdistyivät death metal -tyyliset kitarasoundit, Serj Tankianin itämaistyyppinen laulutyyli, ajoittaiset murinavokaalit ja kappaleen rakenteen muuttuminen nopeasti raskaasta rauhallisemmaksi.


title: Islamin historia

text: Muhammadin julkinen toiminta alkoi noin vuonna 613. Aluksi ilmestykset keskittyivät korostamaan Jumalan mahtavuutta, eikä muita jumalia vastaan suoranaisesti hyökätty. Pian kuitenkin ilmestyksissä kiellettiin muut jumalat ja alettiin korostaa sosiaalista sanomaa. Mekan rikkaat kauppiaat eivät halunneet köyhää samanarvoiseksi Jumalan edessä, ja lisäksi pelättiin uuden uskonnon myötä myös pyhiinvaelluksen kärsivän. Välirikon syynä lienee myös ollut uuden uskonnon ja perinteisen heimoaatteen väliset ristiriidat.


title: System of a Down

text: System of a Downin suosio Los Angelesissa kasvoi. SoaD keikkaili monilla klubeilla toisten yhtyeiden lämmittelijänä. Maineen levitessä levy-yhtiöt alkoivat ottaa bändiin yhteyttä, tarjoten levytyssopimuksia. Yhtye ei kuitenkaan halunnut välittömästi kirjoittaa sopimusta, vaan halusi varmistua oikeasta ajoituksesta ja siitä että sopimus kävisi kaikille. Lopulta sopimus päädyttiin tekemään Rick Rubinin kanssa.


title: Operaatio Dragoon

text: Operaatio alkoi aamuyöllä 15. elokuuta maahanlaskujoukkojen pudotuksella 20 kilometriä sisämaahan päin, Le Muyn kunnan alueelle. Pudotus epäonnistui, ja laskuvarjojoukot ajautuivat kilometrien päähän laskeutumispaikastaan. Saksalaisten selusta oli kuitenkin puutteellisesti miehitetty, ja ainoat kohdatut saksalaiset kukistettiin nopeasti. Ennen maihinnousua Ranskan vastarintaliike oli auttanut liittoutuneiden toimintaa selustassa muun muassa tuhoamalla puhelinlinjoja ja kuljetusyhteyksiä.


title: Oasis

text: Oasiksen toinen albumi "(What’s the Story) Morning Glory?" julkaistiin lokakuussa 1995. ”Some Might Say” ja ”Roll with It” -singlelohkaisujen menestyksen ansiosta albumista tuli välittömästi kansainvälinen myyntimenestys. Sitä myytiin pelkästään Britanniassa sen julkaisuviikon aikana yli 347 000 kappaletta, ja se oli Britanniassa listaykkösenä yhteensä kymmenen viikon ajan ja pysyi listan kolmen parhaan joukossa yhteensä seitsemän kuukautta. Myös albumin kaksi seuraavaa singleä, lokakuun lopussa julkaistu ”Wonderwall” ja vuoden 1996 helmikuussa julkaistu Noel Gallagherin laulama ”Don’t Look Back in Anger” nousivat hiteiksi.


title: Formula E

text: Kaikki tapahtumat ajetaan yhden päivän aikana, yleisesti lauantaisin. Tämän ansiosta vältytään isäntäkaupungin muiden toimintojen estymisiltä. Kello 8.00 paikallista aikaa ajetaan ensimmäiset vapaat harjoitukset, jotka kestävät 45 minuuttia. Kello 10.30 paikallista aikaa ajetaan toiset vapaat harjoitukset, jotka kestävät 30 minuuttia. Kello 12.00 paikallista aikaa ajetaan aika-ajot, joiden tarkoitus on määrittää lähtöjärjestys kilpailuun. Kilpailu alkaa kello 16.00 paikallista aikaa ja kestää tietyn kierrosmäärän riippuen radasta, mutta enimmillään kuitenkin tunnin.


title: Formula E -kausi 2014–2015

text: Kauden aikana ajettiin yhteensä 11 kilpailua. Alun perin FIA:n hyväksymässä kilpailukalenterissa oli kymmenen kilpailua, mutta huhtikuussa 2014 Rio de Janeiron kilpailu jätettiin kalenterista pois. Formula E -sarjan pomo Alejandro Agag paljasti, että heillä on kaksi vaihtoehtoa: ajaa kausi läpi yhdeksällä kilpailulla tai järjestää kaksi kilpailua yhdessä sarjan kolmesta viimeisestä kilpailusta. 3. helmikuuta 2015 FIA ilmoitti, että kaudella ajetaan kymmenen osakilpailua. Berliinin ja Lontoon osakilpailujen välissä järjestetään Moskovan osakilpailu. Samalla Berliinin osakilpailun ajankohtaa aikaistettiin järjestettäväksi jo 23. toukokuuta 2015. 19. helmikuuta 2015 FIA ilmoitti, että kauden päätösviikonloppuna Lontoossa ajetaan kaksi osakilpailua saman viikonlopun aikana.


title: Formula 1

text: Formula 1 -viikonlopun huipentuma, kilpailu, ajetaan sunnuntaina iltapäivällä, muissa maissa klo 14.00 paikallista aikaa, paitsi Japanissa klo 13.30, Bahrainissa klo 14.30, Malesiassa klo 16.00, Turkissa klo 15.00, Australiassa ja Abu Dhabissa klo 17.00, Singaporessa klo 20.00, Britanniassa, Kanadassa ja Yhdysvalloissa klo 13.00. Kilpailun alussa kuljettajat asettuvat lähtöruudukkoon ja ajavat ensin yhden lämmittelykierroksen, jonka jälkeen he asettuvat uudelleen lähtöpaikoilleen. Kun kaikki autot ovat lähtöruudukossa, syttyy viisi punaista valoa lähtö/maaliviivan yläpuolelle yksi kerrallaan sekunnin välein. Liikkeelle saa lähteä, kun kaikki valot sammuvat yhtäaikaisesti. Kilpailut ovat 305-310 kilometrin mittaisia ja kestävät yleensä noin 1,5 tuntia. Poikkeuksena on Monacon GP, joka hitautensa vuoksi ajetaan noin 260 kilometrin mittaisena. Kilpailu ei voi kuitenkaan venyä yli kahden tunnin mittaiseksi.


title: LATAM Challenge Series

text: LATAM Challenge Series on Pohjois-Amerikassa ajettava autourheilusarja. Sarja perustettiin vuonna 2008 korvaamaan vanha Formula Renault 2000 sarja. Sarjaa ajetaan pääosin Meksikon puolella, mutta yksittäisiä kilpailuja ajetaan myös Yhdysvaltojen puolella Dallasissa, Houstonissa ja vuonna 2009 ajettiin Alajuelassa Costa Ricassa. Sarjassa ajettiin kaksi ensimmäistä kautta Formula Renault 2.0 luokan autoilla ja vuodesta 2010 Tatuusin rakentamilla Formula Vee luokan autoilla, joissa on Wolkswagenin moottori ja Kumhon renkaat.


title: Formula 1 -kausi 2017

text: Kanadan kilpailun jälkeen Kansainvälinen autoliitto FIA muutti Formula 1 -sarjan sinisten lippujen sääntöjä ennen Azerbaidzhanin Grand Prix'tä. Kierroksella ohitettaville autoille heilutettiin aiemmin sinisiä lippuja tai näytettiin sinistä valoa, kun nopeampi kuljettaja oli tasan sekunnin päässä ohitettavan auton takana. Aikaraja on muutettu uudessa säännössä 1,2 sekuntiin, minkä lisäksi tallin on varoitettava vanhan käytännön mukaisesti kuljettajaansa takaa tulevasta nopeammasta autosta ensimmäisen kerran jo kolmen sekunnin kaulan kohdalla. Sääntömuutoksen takana on se, että uusilla leveämmillä autoilla on vaikeampi ajaa aivan toisen auton perässä.


title: Formula 1 -kausi 2010

text: Kautta edeltävä talvitestaus alkoi 1. joulukuuta nuorten kuljettajien testauksella. Testeissä käytettiin kauden autoja. Rahan säästämiseksi uusien autojen testaus on laskettu minimiin. Ennen kautta ajetaankin vain muutama yhteistesti, ja uusien sääntöjen mukaiset autot tuodaan radalle vasta helmikuussa 2010.


title: ADAC Formula 4

text: ADAC Formula 4 () on vuonna 2015 käynnistynyt FIA:n hallinnoima Formula 4 -sarja, jonka kilpailut ajetaan pääosin Saksassa. Sarja sai alkunsa, kun se korvasi sitä edeltäneen ADAC Formel Masters -sarjan. Auton suunnittelee ja rakentaa italialainen Tatuus. Auton mallinimi on Tatuus F4-T014. Sen moottorina toimii 1.4 litran Abarth-turbo. Renkaat tulevat Pirelliltä. Pisteitä jaetaan jokaisessa kolmessa startissa kymmenelle parhaalle järjestyksessä 25, 18, 15, 12, 10, 8, 6, 4, 2, 1.


title: Formula Masters China

text: Formula Masters China (tunnettu aiemmin nimellä Formula Pilota China) on aasialainen moottoriurheilusarja. Sarja aloitettiin vuonna 2011. Sarja toimii yhdessä Euroopassa ajettavan Formula Abarth -sarjan kanssa. Sarjan kilpailuja ajetaan pääosin Kiinassa, mutta sen lisäksi ajetaan muun muassa Malesiassa, Taiwanissa ja Etelä-Koreassa. Pisteitä jaetaan kymmenelle parhaale kuljettajalle järjestyksessä 20, 15, 12, 10, 8, 6, 4, 3, 2, 1. Paalupaikan ajanut kuljettaja saa yhden lisäpisteen. Sarjan mestaruuden ovat voittaneet Mathéo Tuscher, Antonio Giovinazzi, Aidan Wright, James Munro ja Martin Rump.


title: Formula 1

text: Suurin osa kilpailuista ajetaan erityisesti kilpa-autoilua varten suunnitelluilla moottoriradoilla, mutta poikkeuksiakin on. Monacon pienen ruhtinaskunnan Grand Prix ajetaan kaupungin ahtailla kaduilla. Kolminkertainen maailmanmestari Nelson Piquet on todennut Monacon GP:n olevan "kuin ajaisi polkupyörällä olohuoneessa". F1-sarjan ohjelmassa on ollut mukana myös muita katuratoja, muun muassa Las Vegasissa Caesar’s Palace -hotellin pysäköintialue. Myös esimerkiksi Belgian Spa-Francorchampsin ja Australian Albert Parkin radat koostuvat osittain yleisistä teistä. Kaudella 2008 ajettiin kahdella uudella katuradalla Valenciassa ja Singaporessa, ja kaudella 2009 Abu Dhabissa, joka on osittainen moottori- ja osittainen katurata.


title: Formula 3 Brazil Open

text: Formula 3 Brazil Open on Brasiliassa ajettava autourheilukilpailu, joka järjestetään tammikuussa. Kilpailuviikonloppuna ajetaan neljä kilpailua, joista kolme ensimmäistä kilpailua määräävät lähtöjärjestyksen viimeiseen kilpailuun ja viimeisen kilpailun voittaja julistetaan mestariksi. Kilpailu on järjestetty vuodesta 2010 alkaen São Paulossa Interlagosin radalla. Kilpailussa ajetaan Dallaran valmistamilla autoilla ja Bertan moottoreilla. Renkaat toimittaa Pirelli. Kilpailun ovat voittaneet William Buller vuonna 2010, Lucas Foresti kahdesti vuosina 2011 ja 2012 ja Felipe Guimarães vuosina 2013 ja 2014.


title: Onki

text: Tavallisesti koho on pisaran muotoinen yläpuolelta kirkkaalla huomiovärillä maalattu styroksista tehty kelluke. Kohon läpi kulkeva siima lukitaan siihen pienellä tapilla. Kohoja on myös kevytrakenteisempia, joita herkkäliikkeisinä käytetään esimerkiksi kilpaonginnassa. Kohon tarkoitus on pitää ongenkoukku sopivalla ongintasyvyydellä ja samalla liikkeillään ilmaista kalojen tärpit. Ongenkoukkuun pujotetaan kalojen syöntihalua herättävä syötti. Perinteisiä syöttejä ovat kaste- ja savimadot. Niitä voidaan kaivaa peltomullasta, tai vaikka ostaa esimerkiksi huoltoasemilta tai kalastustarvikeliikkeistä. Varsinkin pitempien sateiden jälkeen kastemadot ja savimadot nousevat maan pintaan. Syöttinä voidaan käyttää myös kärpäsentoukkia, surviaissääsken toukkia, rusinoita, pullapaloja, yms. Syötteinä voi käyttää myös kalanpaloja tai pieniä (eläviä) kaloja. Tätä ongintaa kutsutaan täkyonginnaksi ja se houkuttaa varsinkin isompia ahvenia ja toisinaan myös haukia.


title: Pöytä

text: Teollisuudessa ja muussa ammattikäytössä pöydäksi voidaan kutsua mitä tahansa kalustetta, joka mahdollistaa käsillä tehtävän työn kumartelematta tai kurottelematta joko seisten tai istuen (esim. "kokoonpanopöytä", "pakkauspöytä"). Parhaan ergonomian saavuttamiseksi ne ovat usein monipuolisesti säädettäviä ja eri tehtäviä varten helposti muunneltavia. Tukevarakenteista, usein seinään tai lattiaan kiinnitettyä työpöytää, johon jokin työkone tai työstettävä kappale voidaan tukevasti kiinnittää työskentelyn ajaksi, kutsutaan "penkiksi" (esim. höyläpenkki, sorvipenkki).Pöytien perinteinen materiaali on massiivipuu, liimapuu tai erilaiset viilutetut puulevyt, kuten vaneri. Pöydänjalat voivat olla puun sijasta metallia. Puisen pöydänkannen pinnoitteena voi olla lakka, öljy, vaha, maali, melamiini tai laminaatti. Pöydänkantena eli ylätasona voidaan käyttää myös kivi- tai lasilevyä. Etenkin pihapöydät ja muut ulkokalusteet valmistetaan usein kokonaan muovista. Muita pihapöytien materiaaleja ovat massiivimäntyinen lahosuojattu liimalevy, trooppiset puulajit tai metallit.


title: Taoudénit

text: Taoudénitin kaivokset sijaitsevat muinaisen suolajärven pohjalla. Työläiset käyttävät alkeellisia hakkuja kaivaakseen kuoppia, jotka ovat yleensä viisi metriä leveitä ja neljä metriä syviä. Aluksi he kaivavat pois puolitoista metriä punaista savea, sen jälkeen useita kerroksia heikkolaatuista suolaa ja pääsevät vasta sitten käsiksi kolmeen hyvälaatuiseen suolakerrokseen. Suola leikataan 110 x 45 senttiä leveiksi ja viisi senttiä paksuiksi levyiksi, jotka painavat noin 30 kiloa. Kaksi hyvälaatuista kerrosta ovat riittävän paksuja, jotta ne voidaa halkaista kahtia, jolloin kolme kerrosta tuottavat yhteensä viisi levyä. Kun suola on siirretty pois kuopan pohjalta, työläiset ryhtyvät kaivamaan sen reunoja muodostaen syvennyksiä, joista saadaan lisää suolaa.


title: Lumikki

text:
Kaivoksissa työskentelevät kääpiöt esiintyvät useissa muissakin kansansaduissa. Aiheena on epäilemättä ollut se, että entisaikaan kaivoksissa usein käytettiin lapsityövoimaa, koska lapset mahtuivat aikuisia helpommin ryömimään ahtaissa kaivoskäytävissä. Lisäksi kaivostyö ja huono ruokavalio usein johtivat siihen, että lapsuudesta saakka kaivoksissa työskennelleet jäivätkin pienikasvuisiksi.
Bartelsin teorian mukaan Lumikki-sadun kääpiöt työskentelivät Bieberin kaivoksissa noin 35 kilometrin päässä Lohrista. Nykyisin Lumikin oletettu, Lohrista Bieberiin johtanut pakotie on erityisesti viitoitettu.


title: Saalistus

text: Kasvikunnassa muun muassa lihansyöjäkasvit edustavat joko sekundaarisia tai tertiaarisia saalistajia. Eläinkunnassa sanalla petoeläin tarkoitetaan usein suppeasti vain lihansyöjänisäkkäitä ("carnivora"), vaikka saalistajia on runsaasti myös lintujen, matelijoiden ja kalojen joukossa. Saalistajan yleisen ja laajan määritelmän tarkennuksena voidaan lisäksi "varsinaisilla saalistajilla" tarkoittaa eliöitä, jotka aiheuttavat saaliseliön kuoleman käyttäessään niitä ravinnokseen. Esimerkiksi laiduntavat eläimet tai loiseläimet eivät kuulu tämän kapeamman määritelmän piiriin, mutta toisaalta esimerkiksi siemeniä syövät linnut kuuluvat siihen, sillä ne aiheuttavat kasvukelpoisen alkion menehtymisen.